The Hidden Words : Luganda : Android, iPhone, iPad, Windows, Mac\nThe Hidden Words : Luganda\nOWANGE GGWE OMWANA OW’OMWOYO!\nOkubuulirira Kwange okusooka kwe kunno: Beeranga n’omutima omulongoofu, ogw’ekisa era omusanyufu, bwebutyo obubwo bubeere obwakabaka obw’eddanedda, obutayonooneka era obutazikkirira.\nEkisingira ddala okwagalwa mu bintu byonna mu maaso gange Nze bwe Bwenkanya; tobuvangako oba nga onjagala Nze, era tobusuuliriranga bwentyo ndyoke nkwesigenga Nze. Singa olibukozesa olirabanga n’amaaso go gennyini so si n’amaaso ag’abalala; era olitegeeranga mu magezi go gennyini so si mu magezi ga muliraanwa wo. Kino kifumiitirizeeko nnyo mu mmeeme yo, nga bwe kikugwanira okubeera. Ddala ddala, Obwenkanya Kirabo kyange Nze eri ggwe era akabonero akekisa eky’okwagala Kwange Nze. Bwotyo tobuggyanga mu maaso go.\nOWANGE GGWE OMWANA W’OMUNTU!\nNga neekisizza Nze mu mbeera Yange etalimanyibwa era ne mu nnono Yange ey’eddanedda lyonna, nnamanya okwagala kwange Nze eri ggwe; noolwekyo nakutonda ggwe, ne nkulambako ekifaananyi kyange Nze era ne nkubikkulira obubalagavu Bwange .\nNnayagala otondebwa kwo, bwentyo nnakutonda Nze. Noolwekyo ggwe onjagale Nze, ndyoke nkutuume erinnya lyo era nzijuze emmeeme yo n’omwoyo gw’obulamu.\nOWANGE GGWE OMWANA W’OBULAMU!\nNjagala Nze, nange ndyoke nkwagale ggwe. Singa tonjagala Nze, okwagala kwange tekulina ngeri yonna gye kuyinza kukutuukako. Kino kimanye, Owange ggwe omuddu.\nOlusuku lwo Olutukuvu kwe kwagala kwange Nze; amaka ag’omu ggulu, kwe kuddamu okutabagana nange Nze. Yingira munda eyo era tolindirira. Kino kye kyakuterekerwa mu bwakabaka Bwaffe obwa waggulu ne mu ttwale Lyaffe erigulumizibwa.\nSinga onjagala Nze, weesammulire ddala okwerowoozaako; era singa onoonya essanyu lyange Nze, eriryo lisuule muguluka; bwotyo olyoke osobole okufiira mu Nze era Nange nsobole okubeera mu ggwe emirembe n’emirembe.\nOWANGE GGWE OMWANA W’OMWOYO!\nTeriba mirembe mu ggwe wabula nga weggiremu ddala okwerowoozaako era n’okunkyukira Nze; kubanga kikugwanidde okwenyumiriza mu linnya lyange Nze, so si mu liryo ggwe; okussa obwesige mu Nze so si mu bubwo ggwe, kubanga bwentyo Nze bwe njagala okwagalibwa obwannamunigina okusinga ebirala byonna.\nOWANGE GGWE OMWANA W’OBULAMU! Okwagala kwange Nze ye bbugwe wange; oyo yenna ayingira munda taatuukibwengako kabi konna era anaakuumibwanga, naye oyo yenna anaamwesulubabbanga alibula era mu mazima alisaanawo.\nOWANGE GGWE OMWANA W’EKIGAMBO!\nGgwe oli bbugwe wange Nze; yingira munda bwotyo olyoke okkalire awatali kabi konna. Okwagala kwange Nze kuli mu ggwe, kino kimanye, bwotyo olyoke ondabe Nze nga ndi kumpi naawe.\nGgwe oli ttabaaza yange Nze era n’ekitangaala Kyange kiri mu ggwe. Weefunire ggwe okwakaayakana kwo okuva ku yo, era oleme okunoonya omulala yenna okuggyako Nze. Kubanga nkutonze ggwe nga oli mugagga era ne nkubunduggulako omukisa gwange Nze.\nN’emikono gyange Nze egy’obuyinza nkubumba ggwe era N’engalo ez’amaanyi nakutonda ggwe; era mu ggwe ntaddemu ennono y’ekitangaala kyange Nze. Ekitangaala kino kikumale era tonoonya kirala kyonna, kubanga omulimu gwange Nze gutuukirira n’eteeka lyange Nze liteekwa okussibwa mu nkola. Toliwakanyanga, wadde okulibuusabuusa.\nNakutonda ggwe nga oli mugagga, lwaki weefeebya ne weyavuwaza? Nakutonda ggwe nga oli wa kitiibwa, kale lwaki weefeebya? Okuva mu nnono y’amagezi nakuwa obulamu, lwaki ozunga nga onoonya okutangaazibwa okuva eri omulala yenna atali Nze? Okuva mu bbumba ery’okwagala, nakubumba Nze, kale osobola otya ate okwefulukuta n’omulala? Weekebere ggwe wennyini, bwotyo olyoke ondabe Nze nga nnyimiridde munda mu ggwe, n’amaanyi, obuyinza era nga nneemalirira.\nGgwe oli bwakabaka bwange Nze era obwakabaka bwange Nze tebusaanawo, kale okusaanawo kwo okutyamu ki? Ggwe oli kitangaala kyange Nze, era ekitangaala Kyange tekirizikira; kale lwaki otya ggwe okusaanaawo? Ggwe oli kitiibwa kyange Nze era ekitiibwa Kyange tekisiiwuuka; ggwe oli kyambalo kyange Nze era ekyambalo Kyange tekirikaddiwa. Kale nno kkalira mu kwagala kwange Nze, bwotyo olyoke ondabe Nze mu bwakabaka obw’ekitiibwa.\nKyusa obwenyi bwo eri obwange Nze era wesammulire ddala ebirala byonna wabula Nze; kubanga obwakabaka Bwange bwa nkalakkalira era ettwale lyange Nze terisaanawo. Singa ggwe onoonya omulala yenna okusinga Nze, weewaawo, singa onoonyereza mu nsi yonna emirembe gyonna, okunoonyereza kwo kuligwa butaka.\nOWANGE GGWE OMWANA W’EKITANGAALA!\nWeerabire byonna okuggyako Nze era nnyumya n’omwoyo gwange Nze; eno ye nnono y'etteeka Lyange, noolwekyo ligobererenga.\nOWANGE GGWE OMWANA W’ OMUNTU!\nBeera mumativu mu Nze era tonoonyanga mubeezi mulala. Kubanga tewali mulala wabula Nze aliyinza okukumatiza.\nTonsabanga Nze ekyo kyetutakwagaliza ggwe, bwotyo ekyo kye tukutegekedde kikumalenga, kubanga kino kye kinaakugasa, singa mu kyo mw’owulirira emirembe.\nOWANGE GGWE OMWANA W’OKWOLESEBWA OKW’EKITALO!\nNakufuuyeemu munda mu ggwe omukka ogw’omwoyo gwange Nze gwennyini, bwotyo osobole okubeera omuwagalwa Wange. Lwaki onjabulidde n’oganza omulala atali Nze?\nObwannannyini Bwange ku ggwe bunene, tebuyinza kwerabirwa. Ekisa Kyange eri ggwe kingi nnyo, tekiyinza kubikkibwa. Okwagala Kwange kukoze amaka mu ggwe, tekuyinza kukwekebwa. Ekitangaala Kyange kyoleseddwa mu ggwe tekiyinza kuziyizibwa .\nKu muti ogw’ekitiibwa ekyakaayakana nkuwanikiddeko Nze ebibala ebisingira ddala okuwooma, kale lwaki obyesambye n’osanyukira ebyo ebitali birungi nnyo? Bwotyo nno komawo eri ebyo ebisingako obulungi eri ggwe mu bwakabaka obw’omu ggulu.\nNkutonze ggwe mu kitiibwa, naye ate ggwe ne weefeebya. Kale nno golokoka ofune ekyo ekyakutonderwa ggwe.\nOWANGE GGWE OMWANA W’OYO OW’OKU NTIKKO! (rv171018)\nNkukoowoola ggwe eri ekyo ekitaggwaawo, naye ate ggwe onoonya ekyo ekisaanawo. Kiki ekikuleetedde okuzira okwegomba Kwaffe n’onoonya okukwo ggwe wennyini?\nTokola ebyo ebitakusaanidde kukola, wadde okweyagaliza ebyo ebitali bibyo. Vuunama mu maaso ga Katonda wo, Mukama ow’amaanyi n’obuyinza.\nTokikinalanga ku mwavu, kubanga mmukulembera Nze mu kkubo lye era ne nkutunuulira ggwe mu mbeera yo ey’obwonoonyi era nkubutaabutanya emirembe gyonna.\nOWANGE GGWE OMWANNA W’OBULAMU!\nOyinza otya ggwe okwerabira ebisobyo byo ne weefulukutira mu bisobyo by’abalala? Oyo yenna akola kino Nze mukolimira.\nTosiinyanga ku bibi by'abalala so nga naawe okyali mwonoonyi. Bwe kalikutanda n’omenya etteeka lino, olikolimirwa ggwe, era kino nkiwaako obujulirwa Nze.\nOmanye ggwe amazima: Oyo akubiriza abantu okubeera abenkanya ate ye n’akola obubi si omu ku bange Nze, newaakubadde alina erinnya Lyange.\nToyagalizanga muntu yenna ekyo ggwe ky’otandyeyagalizza, era toyogeranga ekyo ggwe kyotosobola kukola: Kino kiragiro Kyange eri ggwe, kigonderenga.\nTokodowalanga singa omuddu Wange asaba ekintu kyonna okuva eri ggwe, kubanga amaaso ge maaso gange Nze; bwotyo okwatibwenga ensonyi mu maaso Gange.\nOWANGE GGWE OMWANA W’OBULAMU! Longoosa ebisobye buli lunaku nga tonnayitibwa kwewozaako ; kubanga okufa, okuteeranga, kujja kukugwira era oliyitibwa okunnyonnyola ebikolwa byo.\nOWANGE GGWE OMWANA W’OYO OW’OKU NTIKKO !\nNfudde walumbe omubaka ow’essanyu gy’oli. Kale onakuwalira ki? Nnakola ekitangaala okumulisa ekitiibwa kyakyo ku ggwe. Lwaki okyekweka?\nN’amawulire g'ekitangaala ag'essanyu nkulamusa: jaguza! Eri embuga entukuvu nkukoowoola ggwe oyingire; okkalire munda mu yo bwotyo osobole okubeera mu mirembe egy’olubeerera.\nOmwoyo omutukuvu gukuleetera amawulire ag'essanyu ag'okuddiŋŋana nate; kale olwo okungubagira ki? Omwoyo ogw’obuyinza gukunywereza mu nzikiriza Ye; lwaki weekweka? Ekitangaala ky’amaaso Ge kikukulembera; oyinza otya okubula?\nOWANGE GGWE OMWANA W’OMUNTU! Tonakuwalanga okuggyako nga oli wala Naffe. Tojaguzanga wabula nga osemberera okumpi era nga okomawo eri Ffe.\nJagulizanga mu ssanyu ly’emmeeme yo, bwotyo olyoke osaanire okunsisinkana Nze n’okwolesa obubalagavu Bwange.\nTeweeyambulanga kyambalo Kyange ekinekaanekana era teweefirizanga mugabo gwo okuva mu luzzi Lwange olw’ettendo, si kulwa nga olirumwanga ennyonta emirembe gyonna.\nOWANGE GGWE OMWANA W'OBULAMU!\nTambuliranga mu mateeka Gange olw’okwagala Nze era weerekerezenga ebyo bye weegomba bw’oba nga onoonya essanyu Lyange.\nTolagajjaliranga mateeka gange Nze oba nga oyagala obubalagavu bwange, era teweerabiranga okubuulirira kwange Nze singa oyagala okufuna okusiima kwange Nze.\nSinga wali osobola okufuumuukira mu bwaguuga bw’obwengula n’okuyita mu bugazi bw’eggulu, naye era tewandizudde bubudamo okuggyako mu kwewaayo mu tteeka Lyaffe era n’okwetoowaza mu Maaso Gaffe.\nSuutanga enzikiriza Yange bwentyo Nange nsobole okukubikkuliranga ebyama by’obukulu Bwange era n’okukumulisaako n’ekitangaala eky’olubeerera.\nWeetoowazenga mu maaso Gange, bwentyo ndyoke nkukyalirenga olw'ekisa Kyange. Golokoka okolerere obuwanguzi bw’enzikiriza Yange, bwotyo nno ng’okyali ku nsi osobole okufuna obuwanguzi.\nOWANGE GGWE OMWAMA W'OBULAMU!\nYatulanga Nze ku nsi Yange, bwentyo Nange nkujjukire mu ggulu Lyange, olwo amaaso Gange n’agago gafune essanyu.\nOWANGE GGWE OMWANA WA NNAMULONDO!\nAmatu go ge matu Gange, gawulizenga. Amaaso go ge maaso Gange, galabisenga, bwotyo okuva ku ntobo y’emmeeme yo osobole okuwa obujulirwa eri obutukuvu Bwange obugulumizibwa, era Nange munda Yange Mwennyini ndyoke mpe obujulirwa eri ekifo kyo ekigulumizibwa.\nNoonyanga okufa kw’omujulizi mu kkubo Lyange, nga oli mumativu olw’essanyu Lyange era osiime ekyo Nze kye ndagira, olwo olyoke owummulenga Nange wansi w’ekisiikirize eky’ekitiibwa emabega wa weema ey’ekitiibwa.\nLowooza nnyo era fumiitiriza. Kiruubirirwa kyo okufiira mu kiriri kyo, oba okuyiwa omusaayi gw’obulamu bwo mu nfuufu, nga omujulizi mu kkubo Lyange, awo olyoke ofuuke okwolesebwa kw’ekiragiro Kyange era abikkula ekitangaala Kyange mu lusuku olusinga obutukuvu? Lamula mu butuufu, owange ggwe omuddu!\nNdayira ku lw’obulungi Bwange! Okusaabe enviiri zo n’omusaayi gwo, kikulu nnyo mu maaso Gange okusinga okutondebwa kw’ensi yonna n’ekitangaala ky’ensi zombi. Fuba nnyo okutuuka ku kino, owange ggwe omuddu!\nBuli kintu kirina akabonero kaakyo. Akabonero k’okwagala kabeera buvumu wansi w’ekiragiro Kyange wamu n’obugumiikiriza wansi w’okugezesa Kwange.\nOmwagalwa omutuufu ayaayaanira nnyo okubonaabona kale nga omujeemu bw’ayaayaanira okusonyibwa, era n’omwonoonyi nga bw’ayaayaanira obusaasizi.\nOba nga obuyinike tebukutuuseeko mu kkubo Lyange, onooyinza otya okutambulira mu makubo g'abo abamativu n’ebyo Nze byenjagala? Singa tofuna kubonaabona olw’okwegomba okunsisinkana Nze, oliyinza otya okufuna ekitangaala mu kwagala kwo okw’obubalagavu Bwange?\nEkibabu Kyange kwe kuteesa Kwange, ku ngulu muliro na kululuma, naye munda kitangaala na busaasizi. Weeyune okukituukamu bwotyo olyoke ofuuke ekitangaala ekitaggwawo era n’omwoyo ogutafa. Kino kye kiragiro Kyange eri ggwe, kigonderenga.\nSinga omukisa omulungi gukukyaliranga ggwe, tojaguzanga, era singa akanyoomonyoomo kakutuukako, tonyikaalanga, kubanga byombi birisaanawo, ne bibulirawo ddala.\nBw’oyavuwalanga, tonakuwalanga; kubanga ekiseera bwe kirituuka Mukama ow’obugagga alikukyalira. Totyanga kufeebezebwa, kubanga luliba lumu olifuna ekitiibwa.\nSinga emmeeme yo yeekwata ku bwakabaka obw’olubeerera era obutasaanawo, era ne ku bulamu buno obweddanedda obw’emirembe n’emirembe, lekulira obwakabaka buno obuggwawo era abw’akaseera obuseera.\nTeweemaliranga ku nsi eno, kubanga n’omuliro Ffe tugezesa zaabu, ate ne zaabu Ffe tugezesa abaddu baffe.\nGgwe oyaayaanira zaabu naye Nze neegomba okusumulwa kwo okuva ku yo. Ggwe werowooza okubeera mugagga nga omulina, naye Nze ndaba obugagga bwo mu butukuvu bwo nga zaabu taliimu. Ndayira obulamu Bwange! Gano ge magezi Gange, ate okwo kwe kulowooza kwo okutaliimu; ekkubo Lyange liyinza litya okukwatagana n’eryo eriryo?\nObugagga Bwange mubugabirenga abanaku bange Nze, awo nno mu ggulu mulyoke mufunenga eby’obuggaga okuva mu materekero g’ebyo ebitaggwawo era n’ebyobugagga eby’ekitiibwa eky’olubeerera. Naye ndayira Nze ku lw’obulamu bwange! Okuwaayo omwoyo gwo kintu kya kitiibwa okusinga ebirala byonna singa musobola okulaba n'eriiso Lyange.\nYeekaalu y’obulamu ye nnamulondo Yange; girongoose eveemu ebirala byonna, bwentyo mu yo Nze ndyoke nnywezebwe era nzikalire omwo.\nOmutima gwo ge maka gange Nze; gutukuze olwo nange Nze ndyoke nguyingiremu. Omwoyo gwo kye kifo kyange Nze mwe mbikkulirwa, gulongoose ku lw’okwolesebwa kwange Nze.\nTeeka omukono gwo mu kifuba Kyange, bwentyo Ndyoke ntumbiire waggulu wo, nga mmasamasa era nga njakaayakana.\nLinnyalinnya oyingire mu ggulu Lyange, bwotyo olyoke ofune essanyu ly'okuddiŋŋana nate; era okuva ku kikompe eky’ekitiibwa ekitaggwawo, onywe envinnyo esinga endala yonna.\nOmaze ennaku nnyingi nga weefulubeetera mu ebyo ebisanyusa era n’ebirowoozo ery’obutaliimu. Onoomala bbangi ki nga weebase mu kiriri kyo? Yimusa omutwe gwo okuva mu tulo, kubanga Enjuba erinnyelinnye n’etuuka ku ttuntu, oboolyawo enaakwakako n'ekitangaala ekiboolerevu.\nEkitangaala kikwakidde ggwe okuva ku lukingirizi lw’Olusozi olutukuvu era n’omwoyo gw’okutangaazibwa gukuntidde mu Sinai w’omutima gwo. Noolwekyo, weesumulule okuva mu kantuntunu w'ebirowoozo ebitaliimu nsa era oyingire mu lubiri Lwange, bwotyo onoosaanira obulamu obutaggwawo era osobole okunsisinkana Nze. Olwo nno okufa tekuuyinze kukutuukako, yadde obukoowu oba emiteeru.\nOkubeerawo Kwange okw’olubeerera Nze naakwetondera, olubeerera luno ndutonze Nze ku lulwo. Lufuule ekyambalo eky’omubiri gwo. Obumu Bwange bukugu bwa mikono Gyange; mbutaddewo Nze ku lulwo; bwambalenga bulijjo, bwotyo, olubeerera, osobole okubeera okubikkulirwa Kwange okw’emirembe gyonna.\nObuyinza Bwange kye kirabo Kyange eri ggwe, era n’ekitiibwa Kyange kabonero k’okusaasira Kwange eri ggwe. Ekyo ekinsaanira teri n’omu alikitegeera, wadde omuntu yenna okubimenya. Ddala ddala, mbikuumidde mu materekero Gange ag’ekyama era ne mu nkuluze z’ekiragiro Kyange, nga akabonero ak’ekisa ky’okwagala Kwange eri abaddu Bange era n’okusaasira Kwange eri abantu Bange.\nABANGE MMWE ABAANA B’ENNONO ENTUKUVU ETALABIKA!\nMuliziyizibwa okunjagala Nze era n'emyoyo girisoberwa nga ginjogerako. Kubanga emmeeme teziyinza kuntegeera Nze wadde Nze okugya mu mutima gwonna.\nOWANGE GGWE OMWANA OW'OBUBALAGAVU!\nNdayirira omwoyo Gwange era n’ekisa Kyange! Ndayirira okusaasira Kwange n’obubalagavu Bwange! Ebyo byonna bye nkubikulidde ggwe n’olulimi olw’amaanyi, era ne mbikuwandiikira n’akafumu ak’obuyinza, bibadde bisinziira ku busobozi bwo n'okutegeera kwo, so si ku mbeera Yange n’obuseeneekerevu bw’eddoboozi Lyange.\nABANGE MMWE ABAANA B’ABANTU!\nTemumanyi mmwe lwaki mwenna twabatonda Ffe okuva mu nfuufu y’emu? Bwemutyo wabulewo omu ku mmwe eyeegulumiza okusinga munne. Mulowooza nnyo ebiseera byonna mu mitima gyammwe engeri gye mwatondebwamu. Kubanga Ffe tubatonze mwenna okuva mu mubiri gwe gumu kibakakaatikako nammwe okubeera nga omuntu omu, mutambule n’ebigere bye bimu, mulye n’omumwa gwe gumu era mukkalire mu nsi y’emu, bwemutyo okuviira ddala ku ntobo y’obulamu bwammwe, nga muyita mu bikolwa n’emirimu gyammwe, obubonero bw’obumu era n’ennono y’okwerekereza biryoke byolesebwe. Kuno kwe kubuulirira kwange Nze, Abange mmwe eggye ly’ekitangaala! Muwulirize mmwe okubuulirira kuno bwe mutyo musobole okufuna ekibala eky’obutuukirivu okuva ku muti gw’ekitiibwa ogwewuunyisa.\nABANGE MMWE ABAANA B’OMWOYO!\nMuli ggwanika Lyange, kubanga mu mmwe nkuumira amaluulu g’ebikusike Byange era n’amagezi ag’omuwendo omungi ag’okumanya Kwange. Mubikuumenga okuva eri abagwira mu baddu Bange era n’eri abatatya Katonda abali mu bantu Bange.\nOWANGE GGWE OMWANA W’OYO EYEEBEEZAAWO YEKKA MU BWANNAMUNIGINA W’OBWAKABAKA BWE!\nKimanye ggwe, nti Nze nkufuuyeeko obuwoowo bwonna obw’obutuukirivu, nkubikulidde mu bujjuvu ekigambo Kyange, ntuukirizza mu ggwe ekisa Kyange, era nkwagalizza ggwe nange ekyo kyenneeyagaliza Nze ku Lwange. Kale nno weesiimire mu ebyo bye njagala Nze era n’okunsiimanga Nze.\nWandiika ebyo byonna Ffe bye tukubikkulidde ne bwino ow’ekitangaala ku jjinja ly’omwoyo gwo. Singa kino tokisobola, kale nno bwino wo omufuule ennono y’omutima gwo. Kino bw’oba tosobola kukikola, olwo nno owandiise ne bwino w’omusaayi gwo oguyiiriddwa mu kkubo Lyange. Kino kinsingira Nze ebirala byonna obulungi, bwegutyo ekitangaala kyagwo kibeerere emirembe gyonna.\nABANGE MMWE ABANTU ABALINA EMMEEME EZ’OKUMANYA N’AMATU AG’OKUWULIRA!\nOkukoowoola okusooka okw’Omwagalwa kwe kuno! Owange ggwe ennyonza enneekusifu! Tobeera walala wonna wabula mu nnimiro y’ebimuli bya looza eby’omwoyo. Owange ggwe omubaka wa Sulemani ow’okwagala! Tonoonya buddukiro bwonna okuggyako obwo obwa Sheba w’oyo omwagalwa we omulungi, era owange ggwe omwoyo ogw’olubereera! Tobeera walala wonna okuggyako ku lusozi olw'obwesimbu. Omwo mw’onoobeeranga, singa ku biwaawaatiro by’omwoyo gwo onootumbiira n’okutuuka mu bwakabaka obutaliiko kkomo era n’onoonya okutuuka ku kiruubirirwa kyo.\nEkinyonyi kinoonya ekisu kyakyo; ennyonza esikirizibwa obulungi bw’ekimuli kya looza; so nga ebinyonyi ebyo, nga gye mitima gy’abantu, olw’okusanyusibwa enfuufu efuumuuka, bawabye nnyo okuva ku kisu kyabwe eky’olubeerera, era nga amaaso gaabwe gakyuse ne gatunuulira ekiyubwe ky’obulagajjavu bafiirwa ekitiibwa ky’okubeerawo kw’obwakatonda. Kitalo! Nga kyewuunyisa n’okukwasa ennaku; ku lw’ekikopo ky’amazzi, beegaanye ennyanja z’obulamu ez’Oyo Ali Waggulu-Ennyo, era ne beesambira ddala olukungirizi lw’eggulu olusingira ddala okwakaayakana.\nOWANGE GGWE OWOOMUKWANO!\nMu lusuku lw’omutima gwo tosimbamu kirala kyonna wabula ekimuli kya looza y’okwagala, era okuva ku nnyonza y’omukwano n’okwegomba, tota ekyo ky’okutte. Kuumanga omukwano gw’abo abatuukirivu era weewale okusseekimu n’abo abatatya Katonda.\nOWANGE GGWE OMWANA W’OBWENKANYA!\nLudda wa eyo oyo alina gw'ayagala gy’ayinza okugenda okuggyako mu nsi y’omwagalwa we? Era ani oyo anoonya n’awummulira ewala okuva eri ekyo emmeeme ye kye yeegomba? Eri omwagalwa omutuufu, okuddiŋŋana bwe bulamu, ate okwawukana kwe kufa. Mu kifuba kye temuli bugumiikiriza era n’omutima gwe tegulina mirembe. Ne bweyandiweereddwa obulamu obutabalika, yandibwabulidde olwo ne yeeyuna mu kifo muganzi we gy’abeera.\nOWANGE GGWE OMWANA W’ENFUUFU!\nDdala ddala mbagamba nti: Mu bantu bonna, oyo asingira ddala obulagajjavu y’oyo amala gawakanawakana nga aluubirira okukikinala ku muganda we. Mwatule nti: Abange mmwe obooluganda! Mukkirize ebikolwa, so si bigambo, bye biba bibeera ekyambalo kyammwe.\nOWANGE GGWE OMWANA W’ENSI!\nManyira ddala kino nti emmeeme ekyalimu ettondo ly’ensaalwa, terituuka mu bwakabaka Bwange obutaggwawo, wadde okunuusa ku buwoowo obulungi obw’obutuukirivu obuva mu bwakabaka Bwange obw’obutukuvu.\nOWANGE GGWE OMWANA W’OKWAGALA!\nOkyabuzaayo kigere kimu kyokka okutuuka mu bifo ebya waggulu eby’ekitiibwa, era n’okuva ku muti ogw’okwagala ogw’omu ggulu. Tambulayo ggwe ekigere kimu era n’ekiddako oyingire mu bwakabaka obutaliiko kkomo era oyingire mu weema ey’olubeerera. Kale nno tega okutu eri ebyo ebibikuddwa Akafumu Akeekitiibwa.\nOWANGE GGWE OMWANA W’EKITIIBWA!\nTambula bunnambiro mu kkubo ery’obutukuvu, oyingire mu ggulu ly’okusseekimu Nange. Tukuza omutima gwo ne kajjampuni w’omwoyo, era weeyunire embuga y’Oyo Ali Waggulu Ennyo.\nOWANGE GGWE EKISIIKIRIZE EKY’OLUWUNGUKO!\nSomoka ova mu bifo eby’awansi eby’okubuusabuusa era olinnyerinnye mu bifo ebigulumivu ebyakakasibwa. Zibula eriiso ery’amazima, bwotyo olyoke olabe Obubalagavu bwennyini obutabikiddwako era okungirize nti: Mukama agulumizibwe, omutonzi asingira ddala bonna obulungi!\nOWANGE GGWE OMWANA OW’OKWEGOMBA!\nWuliriza kino: Eriiso ery’omubiri teririmanya Omubalagavu ataggwaawo, wadde emmeeme enfu okusanyukira mu kirala kyonna wabula mu kimuli ekiwotose. Kubanga ebifaanagana binoonya binnaabyo, era ne bisanyukira okubeera ne bye bifaanagana nabyo.\nZiba amaaso go bw’otyo osobole okulaba obubalagavu Bwange; ziba amatu go, bwotyo osobole okuwuliriza oluyimba oluseeneekerevu mu ddoboozi Lyange; wejjeemu ebiyigibwa byonna, olwo nno osobole okugabana ku magezi Gange; era weetukulize ddala okuva ku by’obugagga, bwotyo osobole okufuna omugabo ogw’enkalakkalira okuva ku nnyanja ey’obuggaga Bwange obutaggwaawo. Ziba amaaso go, kwe kugamba, oleme okulaba ebirala byonna okuggyako obubalagavu Bwange; ziba amatu go eri ebirala byonna okuggyako ekigambo Kyange; weerabire eby’okuyiga ebirala byonna okuggyako okkumanya Nze; olwo nno nga osobola okulaba obulungi, omutima omulongoofu n’okutu okuwuliriza, olyoke osobole okuyingira mu mbuga y’obutukuvu Bwange.\nOWANGE GGWE OMUNTU ALINA AMAASO ABIRI!\nZibiriza eriiso erimu ate ozibule eddala. Zibiriza eryo eriraba eby’ensi n’ebyo byonna ebigirimu, ate ozibule eddala eri obubalagavu obutukuziddwa obw’Oyo Omwagalwa.\nABANGE MMWE ABAANA BANGE!\nNina okutya si kulwa nti, awatali luyimba lw’ejjiba ery’omu ggulu, mujja kuddamu okutubira mu nnyanga y’okubulira ddala, era, kubanga temwekalirizanga bubalagavu bw’ekimuli kya looza, muddayo eri amazzi n’ebbumba.\nABANGE MMWE ABEEMIKWANO!\nTemusuula ttayo obubalagavu obutaggwawo ku lw’obubalagavu obuteekwa okuzikirira, era temuteeka kwegomba kwammwe ku nsi eno etali ya lubeerera ey’enfuufu.\nEkiseera kirituuka, ennyonza ey’obutukuvu weetalisobolera kubikkula byama ebyekusifu era mwenna muliggibwako oluyimba olutukuvu n’eddoboozi eriva mu ggulu.\nOWANGE GGWE ENNONO Y’OBULAGAJJAVU!\nEnnimi z’okubikkulirwa nkuyanja eneekusifu zoogera ebigambo bye bimu ebitonotono, era ebyama nkuyanja ebikisiddwa bibikkulwa mu luyimba lumu olumpimpi; naye nno kitalo, teri kutu kuwuliriza, wadde emmeeme okutegeera.\nABANGE MMWE ABANYWANYI!\nEmiryango egiyingira mu Ggulu gigguddwawo era n’obubudamo bw’oyo omwagalwa we bwambaziddwa n’omusaayi gw’abaagalwa, naye era abasinga obungi basubwa ekibuga kino ekitukuvu, so nga ate era ne ku abo abatono ddala, teri n’omu wabula abo ab’olubatu abazuuliddwa nga balina emmeeme ennongoofu n’omwoyo ogutukuziddwa.\nABANGE MMWE ABATUUZE MU LUSUKU OLUSINGA OBUGULUMIVU! (rv171030)\nMulangirire eri abaana ab’obukakafu nti mu bwakabaka obutukuvu, obuli okumpi n’olusuku olutukuvu, ennimiro empya erabise, nga yeetoolooddwa abatuuze abali mu bwakabaka obwo obuli waggulu ennyo wamu n’abatuuze ab’omu lusuku olugulumizibwa. Noolwekyo, mulafuubane musobole okutuuka mu kifo ekyo, era musobole okutaggulula ebyama by’okwagala okuva mu bimuli ebifuuyibwako empewo era muyige ekyama eky’obutukuvu n’amagezi agatuukiridde okuva mu bibala byabyo ebitaggwawo. Gafuna ekiwummulo amaaso g’abo abayingira ne babudama mu kifo ekyo!\nABANGE MMWE MIKWANO GYANGE!\nMwerabidde amatulutulu ag’ekitalo agaali gaakaayakana, mu bitundu ebitukuvu era eby’omukisa, ebyali byetoolodde ekifo ekyo, mwenna bwe mwakuŋŋaanira we naali Nze wansi w’ekisiikirize ky’omuti ogw’obulamu, ogusimbiddwa mu lusuku olw’obutukuvu-bwonna? Mu ntiisa ennyingi mwawuliriza nga njatula Nze ebigambo bino ebisatu ebisingira ddala obutukuvu: Abange mmwe abeemikwano! Temusukkulumya ebyo bye mwagala okusinga Ebyange, temwegombanga ebyo Nze bye sibaagalizza, era temunsembereranga Nze n’emitima egitaliimu bulamu, nga gisaabaanye n’okwegomba okw’ensi era n’okuyaayaana. Kale singa temukola kirala kyonna wabula ne mulongoosa emyoyo gyammwe, mu kiseera kino mwandijjukidde ekifo ekyo n’ebyo ebikyetoolodde, era amazima g’ekigambo kyange Nze gandibadde geeraga lwatu eri mmwe mwenna.\nMu lwomunaana ku nnyiriri ezisingira ddala obutukuvu, mu Kiwandiiko ky’Olusuku Olutukuvu ekyokutaano, Ye agamba nti:\nABANGE MMWE ABAGALAMIDDE NGA ABAFU KU BITANDA EBY’OBUTAFAAYO!\nEmirembe giyiseewo era obulamu bwammwe obw’omuwendo busemberedde okusaanawo, naye ate tewali kikkowe na kimu eky’obulongoofu ekituuse mu mbuga Yaffe ey’obutuukirivu okuva eri mmwe. Newaakubadde mutubidde mu ssemayanja w’obutakkiriza, naye era n’emimwa gyammwe mwefuula abakkiririza mu nzikiriza ya Katonda ey’amazima. Oyo Nze gwe nneenyinyala mmwe gwe mwagadde, era n’omulabe Wange gwe mufudde mukwano gwammwe. Newaakubadde bino byonna biri bwe bityo, mutambulira ku nsi Yange nga temwefiirayo era nga muli bamativu mwekka na mwekka, nga temufaayo nti ensi Yange ebakooye n’ebyo byonna ebigirimu bibeewala. Singa mwali musobola okuzibula amaaso gammwe, mu mazima mwandisukkulumizza ebibonoobono enkuyanja mu kifo ky’essanyu lino, era mwanditutte okufa kwennyini nga kwe kusinga obulamu buno.\nOWANGE GGWE ENFUUFU EFUUMUUKA!\nNeegomba nnyo okuseekimu naawe naye ggwe tontandeemu bwesigwa. Ekitala eky’obujeemu bwo kitemye ne kisuula wansi omuti ogw’essuubi lyo. Ebiseera byonna Nze ndi ku lusegere lwo, naye ate ggwe bulijjo oli wala okuva ne wendi Nze. Ekitiibwa ekitasaanawo Nze kye nakulondedde, naye ate ggwe ne weeronderawo obuswavu obutakoma. Naye nga bwe wakyaliwo ekiseera, komawo, era tosubwa mukisa gwo.\nOWANGE GGWE OMWANA W'OKWEGOMBA!\nAbayivu n’abagezigezi balafuubanidde emyaka mingi naye ne balemwa okutuuka mu maaso g’Oyo Oweekitiibwa-kyonna; obulamu bwabwe bwonna babumaze nga bamunoonya Ye, naye ne batalaba bubalagavu bwa bwenyi Bwe. Ggwe nga totaddeemu maanyi mangi nnyo watuuka ku kigendererwa kyo, era nga tonoonyezza ozudde ekigendererwa ky’okunoonya kwo. Naye nno, newaakubadde biri bwebityo, ggwe wasigala nga weezingiridde mu lutimbe lw’okwerowoozaako wekka, bwegatyo n’amaaso go tegaalaba bubalagavu bw’Omwagalwa, wadde n’engalo zo okukwata ku mukugiro gw’ekyambalo Kye. Ggwe alina amaaso, laba era weewuunye.\nABANGE MMWE ABATUUZE MU KIBUGA KY’OKWAGALA!\nOmuyaga ogw’obulabe gutaataaganyizza omusubbaawa gw’olubeerera, era n’obubalagavu bw’Omuvubuka ow’omu ggulu bubikiddwa mu kizikiza ky’enfuufu. Omukulu asinga owa ba kabaka b’okwagala ayisiddwa bubi abantu abajoozi, era n’ejjiba ly’obutuukirivu lisibiddwa mu kkomera ly’enjala z’ebiwuugulu. Abatuuze mu kifo eky’ekitiibwa, n’eggye ery’omu ggulu bakuba ebiwoobe era bakungubaga, so nga mmwe mu ggandaalo ly’obwakabaka bw’obulagajjavu, era ne mwewaanawaana nga abeemikwano egy’amazima. Kale ebirowoozo byammwe nga bya butaliimu!\nABANGE MMWE ABASIRUSIRU SO NGA ATE MULINA ERINNYA ERIBAFUULA ABAGEZIGEZI!\nLwaki mwambala ne mwefuula nga abasumba so nga ate munda zammwe mufuuse emisege, nga mugenderera okutaagulataagula ekisibo Kyange? Era mmwe mulinga emmunyeenye, evaayo nga tebunnasaasaana, newaakubadde erabika nga eyakaayakana n’okutwakaala, etwala abatambuze ab’omu kibuga Kyange mu makubo ag’okuzikirira.\nABANGE MMWE ABALABIKA NG’ABALUNGI SO NGA MUNDA MULI KAZAMBI!\nMmwe mufaanana nga amazzi amalungi naye nga gakaawa, agalabika ku ngulu nga malongoofu ddala, naye bwe gagezesebwa Omukebezi omutukuvu, tewali, wadde ettondo, erikkirizibwa. Weewaawo, amagulu g’enjuba gakka mu ngeri y’emu ku nfuufu ne ku ndabirwamu, naye ate byawukana mu ngeri gye biragamu ekitangaala ky’enjuba nga emunnyenye bw’erabika okuva ku nsi: nedda, enjawulo yaabyo tegeraageranyizika.\nOWANGE GGWE MUKWANO GWANGE MU KIGAMBO!\nFumiitiriza okumala akaseera. Wali owuliddeko nti ow’omukwano n’omulabe bandisaanidde okutuula mu mutima gwe gumu? Kale nno gobamu omulabe, bwatyo ow’Omukwano asobole okuyingira mu maka Ge.\nEbyo byonna ebiri mu ggulu ne ku nsi mbiragidde bibeere bibyo, okuggyako omutima gw’omuntu, gwe nteeseteese okubeera amaka g’obubalagavu n’ekitiibwa kyange Nze; naye ate ggwe owadde amaka n’ekisulo Kyange eri omulala atali Nze, era buli kwolesabwa kw’obutuukirivu Bwange bwe kwanoonyanga obutuuliro Bwe bwennyini, mulala Ye gw’asangayo, era, nga emmomboze, ne yeeyuniranga obubudamu obw’Omwagalwa. Newaakubadde nga bwebityo bwe biri nkisizza ekyama kyo era ne sseegomba kuswalwa kwo.\nOWANGE GGWE ENNONO Y’OKWEGOMBA!\nEmirundi mingi ku matulutulu neerekerezza Nze obwakabaka obw’Olubeerera ne nnyingira mu maka go, era Nze ne nkusanga ku kitanda ekigonvu nga weefulukuta n’abalala abatali Nze Mwene. Bwentyo nno, nga ekimyanso ky’omwoyo, nnaddayo Nze mu bwakabaka obw’ekitiibwa obw’omu ggulu era ne sikisiinyaako wonna we nnagenda waggulu eyo eri amagye amatukuvu.\nOWANGE GGWE OMWANA W’OMUKISA!\nOkuva mu ddungu eryereere, n’ebbumba ly’ekiragiro Kyange nnakutonda Nze, era ndagidde wabeewo, ku lw’okugunjulwa kwo, buli kabumbabulamu konna akali mu bulamu wamu n’ennono y’ebitonde byonna. Bwotyo bwe wali nga tonnava mu lubuto lwa nnyoko, nnakutegekera ensulo bbiri ez’amata amasu, amaaso okukukuuma era n’emitima okukwagala. Olwo’ekisa ky’okwagala kwange Nze kisiikirize ky’Okusaasira Kwange nnakulera Nze, era ne nkukuuma n’ennono y’ekisa n’okwagala Kwange. Era ekigendererwa Kyange mu bino byonna kyali nti ggwe osobole okutuuka mu bwakabaka Bwange obutaggwaawo era osaanire ebirabo Byange ebitalabika. Era nate ggwe walemera mu butafaayo bwo, era bwe wakulira ddala, walagajjalira ebirabo Byange byonna ne weemalira mu ndowooza zo ez’ebitaliimu, n’okufuuka n’ofuukira ddala omwerabize, era, nga mukyuka okuva ku miryango gy’Oyo Owoomukwano mwakkalira mu mbuga z’omulabe Wange.\nOWANGE GGWE OMUDDU ASIBIDDWA ENJEGERE Z'ENSI!\nEmirundi mingi nga emmambya esala empewo y’ekisa ky’okwagala kwange Nze yakufuuwako era n’ekusanga nga oli mu mattansejjere ku kiriri kyo eky’obutafaayo: Nga ekungubaga olw’akatyabaga k’olimu, eddayo gye yava.\nOba nga ggwe oyagala okubeera Nange, tonoonya mulala atali Nze; era oba nga ggwe oyagala okulaba obubalagavu bwange Nze, zibiriza amaaso go eri eby’ensi n’ebyo byonna ebigirimu; kubanga okwagala kwange Nze n’okwagala kw’oyo omulala atali Nze, kale nga omuliro n’amazzi, tebiyinza kubeera wamu mu mutima ogumu.\nOWANGE GGWE OMUGWIRA GWE NKWANYE!\nOmusubbaawa gw’omutima gwo gukoleezebwa n’amaanyi g’omukono gwange Nze, toguzikiza ggwe n’empewo embi ez’okwerowoozaako n’okwegomba. Ekivumula endwadde zo zonna kwe kunzijukira Nze, tokyerabiranga. Fuula okwagala kwange Nze ekyobugagga kyo, okikuume era okibiibiite mpozzi nga amaaso go n’obulamu bwo.\nOWANGE GGWE MUGANDA WANGE!\nWuliriza ku ssanyu ly’ebimu ku bigambo by’olulimi Lwange oluwoomerevu, era weekatankire ensulo z’obutuukirivu enneekusifu okuva ku mimwa Gyange egivaamu obuwoomerevu. Siga ensigo z’amagezi Gange amatukuvu mu ttaka eggimu ery’omutima gwo, era ozifukirire n’amazzi ag’okukkiriza, bwatyo kitengejja ow’okumanya Kwange n’okutegeera, asobole okumeruka buto era atojjere mu kibuga ekitukuvu eky’omutima gwo.\nABANGE MMWE ABATUUZE MU LUSUKU LWANGE OLUTUKUVU!\nNga nkozesa emikono egy’ekisa n’okwagala nnasimba mu nnimiro y’olusuku olutukuvu omuti omuto ogw’okwagala n’omukwano gwo, era ngufukiridde n’enkuba ennungi ey’ekisa Kyange ekiboolerevu; kaakano nno ekiseera kyagwo eky’okubala ebibala nga bwe kituuse, lafuubana okugukuuma, era guleme okusanyiizibwawo omuliro ogw’okwegomba n’ebirowoozo ebibi.\nMuzikize ettaala ey’obutamanya, era mukoleeze mu mmeeme zammwe omumuli ogw’okuluŋŋamizibwa okutukuvu okw’olubeerera. Kubanga mu bbanga eritali ly’ewala, abakebezi b’abantu tebagenda kukkiriza kintu kirala kyonna mu maaso g’Oyo Asinzibwa, wabula empisa n’ebikolwa eby’obutuukirivu ebitaliiko bbala.\nAbagezigezi beebo abatabaako kye boogera wabula nga balina ababawuliriza, mu ngeri y’emu nga omusenero, atawaayo kikompe okutuusa nga azudde oyo anoonya, era nga n’omwagalwa bw’atayinza kukuba kaluulu okuva ku ntobo y’omutima gwe yeekalirizza obubalagavu bwa muganzi we. Noolwekyo siga ensigo ez’amagezi n’okumanya mu ttaka ly’omutima gwo eddongoofu, era ozikuume nga ozikisizza, okutuusa nga amalanga ag’amagezi g’obutukuvu gameruse okuva mu mutima so si mu ttosi n’ebbumba.\nMu lunyiriri olusooka olw’Ekiwandiiko, kisengekeddwa era ne kiwandiikibwa, era munda mu kifo ekituvuku eky’essanduuko ya Katonda mukwekeddwamu:\nOWANGE GGWE OMUDDU WANGE!\nToyabuliranga obwakabaka obw’olubeerera ne wettanira ebyo ebisaanawo, era teweggyangako obwakabaka obw’omu ggulu ku lw’okwegomba kw’ensi. Guno gwe mugga gw’amazzi ag’obulamu obutaggwaawo ogukulukuse nga guva mu luzzi olutakalira olw’akafumu k’oyo omusaasizi; besiimye abo abaganywa!\nYabya akaguli ko era kale nga phoenix y’okwagala bw’etumbiira mu lubaale lw’obutuukirivu. Weeyubule era, nga ojjuziddwa omwoyo gw’obusaasizi, okkalire mu bwakabaka bw’omu ggulu obutukuvu.\nTosanyukanga olunaku oluyitawo bwe lukubeerera, era teweesubyanga ekiwummulo eky’emirembe. Towaanyisanga ennimiro ey’essanyu eritaggwawo n’entuumu y’enfuufu ey’ensi eggwawo. Nga oyimuka okuva mu kkomera lyo, yambuke otuuke mu nnimiro entukuvu waggulu, era nga ovudde mu kaguli ko ak’ekiseera obuseera buuka mu bbanga otuuke mu lusuku olutukuvu olw’Oyo Kabaka ow’Olubeerera.\nWeesumulule okuva mu njegere ez’ensi eno, era otaggulule omwoyo gwo okuva mu kkomera ery’okwerowoozaako. Vumbagira omukisa gwo, kubanga tegulidda nate gy’oli.\nOWANGE GGWE OMWANA W’OMUZAANA WANGE!\nSinga obadde olaba obwakabaka obutaggwawo, wandirafuubanye okuva mu nsi eno ey’oluwunguko. Naye okukukweka obwakabaka obumu ate ne nkubikkulira obulala ky’ekyama ekikusike omuntu omulala yenna ky’atayinza kutegeera wabula abo abalongoofu mu mmeeme.\nTukuza omutima gwo oguggyemu ettima, era nga teguliimu nsaalwa, oyingire mu mbuga y’obwakatonda entukuvu.\nMutambulirenga mu mpisa ennungi ezisanyusa ow'Omukwano, era mukimanye nti essanyu Lye liri mu ssanyu ly’ebitonde Bye. Ekitegeeza nti: tewali n’omu eyandiyingidde mu nju ya munne okuggyako nga munne asiimye, wadde okukwata ku by’obuggaga bwe oba okusukkulumya ye by’ayagala okukira ebyo ebya mukwano gwe, era mu ngeri yonna omuntu tasaana kunyuunyuunta munne. Kino mukirowoozeeko nnyo, mmwe abategeera eby'omu nda!\nOWANGE GGWE MUNYWANYI WA NAMULONDO YANGE!\nTowulira kibi, era tolaba kibi, teweefeebya, wadde okussa ekikkoowe oba okwaziirana. Toyogera kibi, bwotyo olyoke oleme ggwe okukiwulira nga kikwogerwako, era tozimbulukusa bisobyo by’abalala bwebityo n’ebibyo bireme okulabika nga binene; era toyagalizanga mulala yenna kufeebezebwa, bwekutyo n’okufeebezebwakwo kuleme okwanikibwa. Kale nno wangaala ennaku ez’obulamu bwo, ezitenkana akaseera akayita amangu, n’emmeeme yo eteriiko bbala, omutima gwo ogutaliimu kko, ebiriwoozo byo ebirongoofu, n’embeera y’obulamu bwo entukuvu, bwotyo nno, nga olina eddembe era nga oli mumativu, ggwe olyoke weesumulule okuva mu mubiri guno ogufa, era olyoke oyingire mu lusuku olukusike era obeerenga mu bwakabaka obutaggwawo emirembe n’emirembe.\nKITALO! KITALO! ABANGE MMWE ABEEGOMBA AMASANYU G’ENSI!\nEra nga obwangu bw’ekimyanso kya laddu bwe kiri nammwe bwemutyo mwefuumudde ne muyita ku Oyo Omwagalwa, era ne mussa emitima gyammwe ne mugimalira ku kwegomba ebya ssetaani. Muvuunamira endowooza yammwe ey’obutaliimu, ne mugiyita amazima. Mu kyusa amaaso gammwe eri eriggwa, ne mulituuma ekimuli. Tewali mpewo nongoofu ebavaamu mmwe, wadde n’empewo ey’okwerekereza tekunse okuva mu nsuku z’emitima gyammwe. Musudde muguluka okubuulirira okulungi okw’Omwagalwa era ne mukusangulira ddala okuva mu kiwandiiko ky’emitima gyammwe, era okufaanana nga ensolo ez’omu nsiko, mutaayaaya era obulamu bwammwe bwonna bwebulungulira munda mu ttale ky’okwegomba n'ekiruyi.\nABANGE MMWE ABOOLUGANDA ABATAMBUZE!\nLwaki mugayaaliridde okwogera ku Oyo Omwagalwa, ne mwewalira ddala ekifo Kye ekitukuvu? Ennono y’obubalagavu eri munda wa weema etageraageranyizika, etuuziddwa ku nnamulondo ey’ekitiibwa, so nga mmwe mwemalidde mu kuwakana okutaliimu. Obuloosa obulungi obw’obutuukirivu bubunye wonna era n’empewo ey’omukisa ekuntira wonna, naye ate mmwe muli mu kubonyaabonyezebwa okw’obulumi obungi era ne musubwa okugifuuyibwako. Zibasanze mmwe era n’abo abatambulira mu makubo gammwe era ne babagoberera nga balinnya mu bigere byammwe!\nABANGE MMWE ABAANA B’OKWEGOMBA!\nMusuule eri ekyambalo eky’okwegulumiza, era mweyambule ekyambalo ky’okwekulumbaza.\nMu lw’okusatu ku nnyiriri ezisinga obutukuvu ezisengekeddwa ne ziwandiikibwa mu Kiwandiiko ekya Ruby n’akafumu k'Oyo atalabika kino kibikkuddwa:\nMubeerenga abagumiikiriza buli omu eri munne era okwegomba kwammwe kuleme okubeera ku bintu ebya wansi. Temwewaaniranga mu kitiibwa kyammwe, era temuswalanga olw’okufeebezebwa kwammwe. Ndayira ku lw’obubalagavu bwange Nze! Ebintu byonna mbitonze Nze okuva mu nfuufu, era mu nfuufu eno Nze ndibizzaamu nate.\nABANGE MMWE ABAANA B’ENFUUFU!\nMutegeeze abagagga ku kusinda kw’abanaku mu matumbibudde, si kulwa nga obulagajjavu bubatwaala mu kkubo ery’okuzikirira, era ne bubasubya Omuti ogw' Obuggagga. Okugaba n’obugabi bubonero bwange Nze Mwene; yeesiimye oyo eyeenaanise ekyambalo ky’empisa zange Nze.\nOWANGE GGWE EKYINYUSI KY’OKWEGOMBA!\nSuula ddala wala okwegomba kwonna era onoonye okwesiima; kubanga oyo eyeegomba bulijjo akotoggerwa, era oyo asiima bulijjo ayagalwa era n’atenderezebwa.\nOWANGE GGWE MUTABANI W’OMUZAANA WANGE!\nTeweeraliikiranga olw’obwavu wadde okwenyumiriza olw’obugagga, kubanga obwavu buddirirwa obugagga, era n’obugagga buddirirwa obwavu. Naye ate okubeera omwavu mu byonna okuggyako mu Katonda kirabo kya magero, tonyoomanga muwendo gwa kino, kyaddaaki kirikufuula omugagga mu Katonda, era bwotyo olimanya amakulu agali mu bigambo bino, “Mu mazima mmwe muli baavu,” era n’ebigambo ebitukuvu, “Katonda Ye y’alina byonna,” kale nno nga emmambya esala ku matulutulu, birivaayo nga byakaayakana mu kitiibwa ku nkingirizi y’omutima gw’oyo omuganzi, era birikkalira nga binywevu ku nnamulondo y’obugagga.\nABANGE MMWE ABAANA B’OBULAGAJJAVU N’OKWEGOMBA!\nMmwe mukkirizza omulabe Wange okuyingira mu nnyumba Yange ne mugobamu mukwano Gwange, kubanga mmwe musinza omulala atali Nze mu kiggwa ky’emitima gyammwe. Muwulirize ebigambo eby’Oyo Owoomukwano era mukyuke okwolekera olusuku Lwe olutukuvu. Emikwano egy’ensi, nga gyenoonyeza ebirungi, girabika nga gyagalana, so nga Owoomukwano omutuufu abaagadde era abaagala ku lw’obulungi bwammwe; mazima ddala ayise mu kubonaabona kungi nnyo olw’okubaluŋŋamya mmwe. Temubeera bajeemu eri Owoomukwano nga oyo, wabula mwanguwe okutuuka eri Ye. Oyo y’enjuba y’ekigambo ky’amazima n’obwesigwa, evuddeyo ku matulutulu waggulu w’enkingirizi y’akafumu ka Mukama ow’amannya gonna. Mutege amatu gammwe bwemutyo musobole okuwulira Ekigambo kya Katonda, Omuyambi mu kabi, Eyeebeezaawo-Yekka.\nABANGE MMWE ABEENYUMIRIRIZA MU BUGAGGA OBUGGWAWO!\nMu mazima mukimanye nti obuggaga bbugwe wa maanyi wakati w’oyo anoonya n’okwegomba kwe, oyo ayagala ne muganzi we. Abaggaga, okuggyako abo aboomunaganwa, tebalituuka mu mbuga Ye, wadde okuyingira mu kibuga eky’okwesiima n’okweweerayo ddala. Yeesiimye oyo, ne bwabeera omugagga, ebyobuggaga bwe tebimuziyiza okuyingira mu bwakabaka obutaggwawo, wadde okumusubya obwakabaka obutasaanawo. Ndayira lw’Erinnya Erisingira Gonna Obukulu! Ekitiibwa ky’omuntu omugagga nga oyo kirimulisa abatuuze ab’omu ggulu, mu ngeri y’emu enjuba bw’emulisa abantu ab’oku nsi!\nABANGE MMWE ABAGAGGA KU NSI!\nAbanaku abali mu mmwe buvunaanyizibwa Bwange; mukuumenga obwesigwa bwange Nze, era temwemaliranga ku ebyo byokka ebibasanyusa.\nOWANGE GGWE OMWANA W’OKWEGOMBA!\nWerongoose okuva mu bwonoonefu obuleetebwa eby’obuggaga era mu mirembe egya nnamaddala oyingire mu bwakabaka obw’obwavu; bwotyo olyoke weekatankire omubisi gw’obulamu obutaggwawo okuva mu luzzi olw’ensulo olw’okwerekereza byonna.\nOWANGE GGWE MWANA WANGE!\nOkutambulira awamu n’abatatya Katonda kwongera obuyinike so nga okusseekimu n'abatukirivu kuzigula obutalagge ku mutima. Oyo anoonya okutabagana ne Katonda kimugwanidde okwewaayo mu kutabagana n’abaagalwa Be; era n’oyo ayagala okuwulira ekigambo kya Katonda, asaana awulirizenga ebigambo by’abalonde Be.\nWeekuume! So totambulanga n’oyo atatya Katonda era oleme okunoonyanga okusseekimu naye, kubanga okutabagana nga okwo kukyusa omutima omusanyufu ne gufuuka nga omuliro oguva mu ggeyeena.\nOWANGE GGWE MUTABANI WOMUZAANA WANGE!\nOba nga wandiyagadde okunoonya ekisa eky’Omwoyo Omutukuvu, tabagana n’omutuukirivu, kubanga ye amaze okunywa ekikompe eky’obulamu obutaggwaawo ekiri mu mikono gy’Omuwanirizi w’Ekikompe atafa era okufanaana nga emmambya esala ku matulutulu bw’ezuukusa n’okumulisa emitima gy’abafu.\nABANGE MMWE ABALAGAJJAVU!\nTemweyibaale nti ebyama by’emitima bisobola okukisibwa, nedda, mukimanye mu bukakafu bwakyo nti birambiddwa mu nnukuta ezirabika era byeyoleka mu lwatu mu Kifo Kye ekitukuvu.\nDdala ddala mbagamba nti buli ekyo kye mukisizza mu mitima gyammwe eri Ffe kya lwatu era kitangaala nga obudde obw’emisana; naye okukisibwa kwakyo kibeera kisa na kwagala Kwaffe, so si lwa kusaanira kwammwe.\nEttondo lya ssuulwe eriva mu buziba bwa ssemayanja ey’okusaasira Kwange, nditonnyesezza ku bantu b’omu nsi yonna, naye ate ne ssiraba n’omu akyuse okulinywa, mu ngeri y’emu nga buli omu bwaleseewo omubisi omutukuvu ogw’obumu n’avulubanira n’alookalookera ebikanja ebicuuma eby’obutali bulongoofu, era, nga basanyukira ekikompe ekyatika, basudde eri ekikompe eky’obubalagavu obutaggwaawo. Ekyenyinyalwa ky’ekyo ye mw’afunira essanyu.\nToggya maaso go ku mubisi ogutenkanika ogw’Omwagalwa ow’olubeerera, togatunuuliza ebikanja ebicuuma era ebivunda. Weefunire ekikompe eky’obulamu obutaggwawo okuva mu mikono gy’Omuwaniriza w’Ekikompe omutukuvu, bwegatyo amagezi gonna gabeere gago, era olyoke osobolenga okuwulira eddoboozi ekkusike nga likowoola okuva mu bwakabaka obutalabika. Mukube ebiwoobe, mmwe abaluubirira eby’ensi. Lwaki muzize omubisi Gwange omutukuvu era ogw’emirembe gyonna ne mwettanira amazzi agafuumuka nga omukka?\nABANGE MMWE ABANTU B’ENSI!\nDdala ddala, mukimanye nti obuyinike obutasuubirwa bubalondoola, era nti ekibonerezo ekizito kibalindiridde. Temweyibaala nti ebyo bye mukoze bisanguddwa mu maaso Gange. Ndayira ku lw’obubalagavu Bwange! Ebikolwa byammwe byonna akafumu Kange kabirambye mu nnukuta ezirabika ku mayinja amagumu.\nABANGE MMWE ABAJOOZI MU NSI!\nMujje emikono gyammwe ku bikolwa eby’okunyigganya abantu, kubanga neerayiridde Nze obutasonyiwa kikolwa kyonna eky’omuntu ekitali kya bwenkanya. Eno ye ndagaano yange Nze gye ntaddewo nga etteeka eritaavengawo mu kiwandiiko ekikuumiddwa obutiribiri era kye ntaddeko envumbo yange Nze eyeekitiibwa.\nABANGE MMWE ABAJEEMU!\nObugumiikiriza Bwange bubawaze era n’okubonaabona Kwange okw’olutentezi kubafudde abalagajjavu, bwemutyo mwongedde amaanyi g’obukambwe bw’okwegomba okubi nga embalaasi eri mu lutalo olugitwala mu kabi k’okuzikirira. Mulowoozezza nti Nze sifaayo oba nnali simanyi?\nABANGE MMWE ABASEENZE!\nOlulimi ndutonze olw’okunjatulanga Nze, temulujaajaamyanga n’ebyo ebiweebuula. Singa omuliro gw’okwelowoozako gukuyinza, jjukiranga ensobi zo ggwe so si nsobi ez’ebitonde Byange, kubanga buli omu ku mmwe amanyi bulungi embeera ze okusinga bw’amanyi ez’abalala.\nABANGE MMWE ABAANA B’AMALALA!\nDdala ddala, mukimanyi nti emmambya eyakaayakana nga bw’evaayo waggulu ku nkingirizi ly’obutukirivu obutaggwawo, bwebityo ebyama n’ebikolwa bya ssetaani ebikolebwa mu matumbibudde biriyanikibwa ne byeyolesa mu maaso g’abantu b’ensi yonna.\nOWANGE GGWE OMUDDO OGUMERUKA OKUVA MU NFUUFU!\nLwaki emikono gyo egisaabaanye kazambi tegisoose kukwata ku kyambalo kyo, era lwaki emmeeme yo eyonooneddwa okwegomba n’okuyaayaana okubi enoonya okusseekimu nange Nze era n’okuyingira mu bwakabaka Bwange obutukuvu? Kale nga muli wala nnyo okuva ku ekyo kye mwegomba!\nABANGE MMWE ABAANA BA ADAMU!\nEbigambo ebitukuvu era n’ebikolwa ebirongoofu era ebirungi byambuka mu ggulu ettukuvu ery’ekitiibwa. Mufube bwebityo ebikolwa byammwe biryoke binaazibweko enfuufu y’okwerowoozaako era n’obunnanfuusi era okwatirwe ekisa mu mbuga ey’ekitiibwa, kubanga mangu ddala abakebezi b’abantu, mu maaso g’Oyo Asuutibwa, tebalikkiriza kirala kyonna wabula empisa ezitaaliko kamogo n’ebikolwa ebirongoofu ebitaliiko bbala. Eno y’enjuba ey’amagezi era ey’ekyama ekitukuvu eyakidde ku lukingirizi lw’eggulu ly’okwagala okutukuvu. Baweereddwa omukisa abo abagyettanira.\nOWANGE GGWE OMWANA EYEEMALIDDE MU BY’ENSI!\nObwakabaka obw’obulamu busanyusa, singa oli wa kubutuukamu; bwa kitiibwa obwakabaka obutaggwaawo, bw’osomoka ensi ey’okufa; Kuwoomereza okusugumbiza okutukuvu singa onywera ku kikompe ekikusike okuva mu mikono egy’Omvubuka omutukuvu. Bwe kiriba kisobose n’otuuka mu kifo ekyo, olisumululwa okuva mu kuzikirira n’okufa, okuva mu kukuluusana wamu n’ekibi.\nMujjukire nate endagaano eyo gye mwakola Nange ku Lusozi Párán, olusangibwa munda mu bitundu ebitukuvu ebya Zamán. Ndeese eggye ery’omu ggulu wamu n’abatuuze mu kibuga eky’olubeerera, naye era kaakano ne ssirabamu mu mmwe n’omu anyweredde ku ndagaano eyo. Awatali kubuusabuusa amalala n’obujeemu bigisangudde okuva mu mitima gyammwe, ne mutasigalamu wadde akabonero kayo. Newaakubadde kino Nze nnakimanya, nalinda era ne ssaakyatuukiriza.\nGwe oli nga obwogi bw’ekitala obukwekeddwa mu kizikiza eky’ekiraato kyakyo era nga n’omuwendo gwakyo gukwekeddwa omuweesi waakyo naatagumanya. Kale nno vaayo mu kiraato ky’okwerowoozaako n’okwegomba bwegutyo omuwendo gwo gulyoke gufuulibwe ogw’ekitiibwa era gwolesebwe eri ensi yonna.\nOWANGE GGWE MUKWANO GWANGE!\nGgwe njuba ey’ensi z’omu bwengula obw’obutuukirivu Bwange, tokkiriza obwonoonefu bw’ensi kusiikiriza okwakaayakana kwo. Yuzaayuza taamusiya ey’obutafaayo, bwotyo nno nga ovaayo emabega w’ebire olyoke weeyerule nga oyakaayakana era oyambaze ebintu byonna ekyambalo ky’obulamu.\nABANGE MMWE ABAANA AB’OKWEGULUMIZA!\nMusudde ttayo obwakabaka Bwange obutaggwaawo ne mulondawo obwakabaka obwa kiyitamuluggya, era mwewunda mu majolobera ag’ensi ne mugenyumiririzaamu. Ndayira ku lw’obubalagavu Bwange! Byonna ndibikuŋŋaanya wansi wa langi emu efaanagana ey’enfuufu era ne nsangulira ddala langi zino zonna ezenjawulo okuggyako abo abalonda ezange zennyiini, era okwo kwe kuluggusa okuva ku buli langi.\nABANGE MMWE ABAANA B’OBULAGAJJAVU!\nTemwemalira ku bwakabaka obuggwaawo era temubweyagalirangamu. Mmwe muli nga ekinyonyi ekitalina kye kyekengera era nga kijjudde obuvumu kiyimbira ku ttabi; era awatali kulabulwa kwonna omuyizzi w’ebinyonyi Walumbe akiwanulayo n’akisuula ku ttaka, era oluyimba, endabika ne langi bisaanawo, sso ne bitalekwaawo mukululo. Noolwekyo muwulirize, Abange mmwe abaddu abaasibiddwa okwegomba.\nOkuluŋŋamizibwa bulijjo kubadde kuweebwa mu bigambo, naye kaakano kuweebwa mu bikolwa. Buli omu ateekwa okwolesa ebikolwa ebirongoofu era ebitukuvu, kubanga ebigambo byogerwa buli omu awatali kusosola, so nga ate ebikolwa nga ebyo by’abo bokka abaagalwa Baffe. Kale nno mufube nnyo mu mmeeme ne mu mwoyo musobole okwatiikirira olw’ebikolwa byammwe. Noolwekyo bwetutyo bwe tubabuulirira mu kiwandiiko kino ekitukuvu era eky’ekitiibwa.\nOWANGE GGWE OMWANA W'OBWENKANYA!\nMu biro eby’ettumbi omubalagavu Oyo Omulamu atalifa avudde ku ntikko y’omuwendo gw’obwesigwa okutuuka mu Sadratu’l-Muntaha, n’akuba ekiwoobe mu nkaaba ereetedde eggye ery’omu ggulu n’abatuuze ab’omu ggulu okwaziirana olw’okukungubaga Kwe. Kale nno nga Ye ali eyo, yabuuzibwa, okwaziirana n’okukulukusa amaziga byaki? Yaddamu nti: Nga bwe nnalagirwa, nnalindirira mu kussuubira ku lusozi olw’obwesigwa, naye saawunyirirza okuva mu abo abatuula ku nsi akaloosa ak’obwesigwa. Oluvannyuma bwe nnakoowoolebwa okudda nnatunula, era laba! amayiba agamanyiddwa ag’obutuukirivu gaali gabonyaabonyezebwa nnyo mu njala ez’embwa ez’oku nsi. Olwali olwo Omuzaana ow’omu ggulu yafuluma amangu ddala okuva mu nnyumba Ye ey’kitiibwa nga taamusiiya era nga ayakaayakana, era n'ababuuza amannya gaabwe, era gonna gaayogerwa okuggyako limu. Era bwe yeegayirirwa, ennyukuta eryo esooka n’eyatulwa, ekyaviirako abatuuze b’omu bisenge ebitukuvu okufubutuka mu bisulo byabwe eby’ekitiibwa. Era ennukuta eyookubiri bwe yali eyatulwa buli omu yagwa wansi ku ttaka. Mu kiseera ekyo eddoboozi lyawulirwa okuviira ddala mu kiggwa ekisingira ddala obutukuvu: “Mukome we mutuuse, sso temusukkawo”. Ddala ddala tuwa obujulirwa ku ebyo bye bakoze era bye bakola kaakano.\nWeekatankire amazzi ag’ensulo ag’ekyama ky’obutukuvu okuva ku lulimi lw’oyo omusaasizi, era olabe, okuva ku nsibuko y’ekigambo ekitukuvu, ekitiibwa ekibikuddwaenjuba ey’amagezi. Siga ensigo ez’amagezi gange Nze amatukuvu mu ttaka eddungi ery’omutima, era ozifukirire n’amazzi ag’obukakafu, bwekityo amalanga g’okumanya n’amagezi bisobole okutojjera buto era nga biramu nga biva mu kibuga ekitukuvu eky’omutima.\nOlituusa wa okutumbiira mu bwakabaka bw’okwegomba? Nnakugemulira ebiwaawaatiro, bwotyo osobole okubuuka otuuke mu Bwakabaka obutukuvu so si mu bifo omufumbekedde endowooza za ssetaani. Ekisanirizo nakyo nkikuwadde osunsulenga enviiri zange enzirugavu, so si kukisazisa bulago Bwange.\nABANGE MMWE ABADDU BANGE!\nMmwe muli miti egy’ennimiro Yange; muteekwa okubala ebibala ebirungi era eby’ettendo, bwemutyo mmwe mwennyini n’abalala musobole okubiganyulwamu. Bwekityo nno buli omu kimukakatako okwenyigira mu by’emikono n’emirimu emisomerere, kubanga mu gyo mwe muli ekyama ky’obugagga, Abange mmwe abantu abategeevu! Kubanga ebivaamu bisinziira ku makubo g’oyitamu okubituukako, era n’ekisa kya Katonda ginaakumalanga. Emiti egitabala bibala, gibaddenga era giribeeranga gya kusuulibwa mu muliro.\nAbantu abasingira ddala obubi beebo abatabala bibala ku nsi. Abantu abafaanana nga abo ddala babalibwa mu bafu, so nga ate mu maaso ga Katonda, abafu basinga abantu abo abagayaavu era abatalina mugaso.\nAbantu abasingira ddala obulungi beebo abakola emirimu egy’okuyitibwa kwabwe egivaamu ensimbi era ne bazikozesa olw’okweyimirizaawo bo bennyini n’abeŋŋanda zaabwe ku lw’okwagala kwa Katonda, Mukama ow’ensi zonna.\nOmugole eyakisibwa era ow’ekitalo, eyakwekebwa nga bino tebinnabaawo wansi w’olutimbe lw’ebigambo, kaakano, ku lw’ekisa kya Katonda n’okusaasira Kwe okutukuvu, ayoleseddwa okufaanana nga ekitangaala ekyakaayakana ekireetebwa obubalagavu bw’Omwagalwa. Mpa obujulirwa, Abange mmwe abeemikwano, nti okusaasirwa kutuukiridde, n’okuwakana kukomye, obukakafu bweyolese era n’obujulizi buleeteddwa. Kakaano ka tulabe okulafuubana kwammwe mu kkubo ly’okwerekereza ebirala byonna kye kulireeta. Mu ngeri eno okusaasira mwe kwakakasibwa mu mmwe n’eri abo abali mu ggulu ne mu nsi. Ettendo libe eri Katonda, Mukama ow’Ensi zonna.


Okujjamu olubuto mu Uganda- Amateeka, emilingo yokujjamu olubuto- safe2choose\nOkujjamu olubuto mu Uganda\nOkujjamu olubuto mu Uganda, tekikilizibwa mpozi nga kikoledwa omusawo omutendeke nga obulamu bwomukyala buli mu matiga. Nga abakyala battoba okufuna obuyambi okujjamu olubuto mungeli entuffu. Abasinga bagenda nebazijjamu mungeli enkyamu eteeka obulamu bwabwe mumatiga. Minisitule yebyobulamu mu alipoota yomwaka 2017-2018 yalaga nti obutundu 5.3 ku buli kikuumi obwabakyala abafa buviila ku mitawana yokujjamu olubuto. .\nEliyo emitawana mingi ku mateeka nembela yabantu ebalemesa okufuna obuyambi obutufu nga bavuddemu olubuto nebakomelela nga bakozeseza emilingo emikyamu .\nOkujjamu olubuto mu Uganda kili mu mateeka?\nNewankubadde gavumenti yateeka omukono ku mateeka ga Maputo ku ddembe lyabakyala, yakikola nga eleseyo akawayilo 14(2)c ku byokujjamu olubuto mpozi nga “bamukase, yebase nowekika, oba olubuto nga luteeka omukyala mumatiga nobulamu bwe mu buzibu” . Gavumenti ekyaganye okukiliza embeela ewagila okujjamu olubuto.\nOkujjamu olubuto kikilizibwa abasawo nga obulamu bwomukyala bulimu matiga lwa lubuto . Teliyo obuwayilo mumateeka obufuga kino naye banamateeka bakozesa Peno koodi 120 okuboneleza oyo ayambye oba omukyala ajamuolubuto. . Endagililo ze gwanga ku bulamu bwabakyala bugobelela amateeka ela Uganda ekiliza okuwa obuyambi oyo yenna avuddemu olubuto.\nOkutuusa kubutundu 80 ku buli 100 mu Uganda bakilisitu , ela enzikiliza nga eya bakatulika tabikiliza kujjamu lubuto. Mu 2016, amateeka agakolebwa okukendeeza okufa kwa bakyala nga bagyamu embuto gagyibwawo olwa banakyeewa abagagaana. .\nGano amateeka agagana abasawo nabakyala nebawalanibwa, nebatisibwa nokubasiba, okubaasalila omusango nokutwalibwa mukomela . Kino kiletela abakyala okusalawo nebajjamu embuto mu bifo ebikyamu awatali bukugu bwona nekibateeka ku buzibu bwokufumula nabaana, okufuna obuwuka nokufa .\nGano amateeka galetela abantu obutakola ku byetaago byabo abagala okujjamu embuto, nekileta okusosolebwa nga ojjeko obuyambi obukilizibwa okuweebwa oyo yenna aba avuddemu olubuto. .\nMilingo kyi eyokujjamu olubuto eli mu Uganda.\nUganda eweleza obuyambi bwokujjamu olubuto nga okozesa obuweke oba bakulongosa.Mukukozesa obuweke, tulina ebika bibili; Mifeprisone ne Misoprosto. Okulongosa mulimu okwooza munabana awamu nokugaziya nokusimamu munabana.\nOkujjamu olubuto mu Uganda kuli kutya? Abakyala bameka abajjamu embuto?\nNewankubadde amateeka mu Uganda tegakiliza kujjamu lubto mpozi nga obulamu bwomukyala buli mu matiga oba; omwana analina obukyamu obutamukiliza kukula, nga bamukwata, yebaka nowekiika, alina akawuka. Okufuna obuyambi bwokujjamu olubuto sikyangu.\nEliyo abakyala 274,500 abajjamu embuto buli mwaka. Kino kyenkana abakyala 48 ku buli 1000 abali wakati wemyaka 15-49 (oba abaana 30 ku 100 abazalibwa). Kwabo 274,500, emitwalo mwenda (90,000) oba obutundu 25 ku buli 100 baweebwa ekitanda mu dwalilo olwebizibu ebigya nga bajjemu embuto mungeli enkyamu. Obuyambi obuweebwa nga omuntu avuddemu olubuto buweela doola 130, buli mulwade ela mumwaka ziwela doola muliyoni kumi na nya. .\nOkujjamu olubuto nobuweke mu Uganda\nObuweke obujjamu olubuto (Mifepristone ne Misoprostol) gyebuli mu Uganda?\nMifepristone ne Misoprostol gyebuli mu Uganda\nNkoma ddi okukozesa obuweke okujjamu olubuto?\nObuweke obujjamu olubuto mu Uganda bukola mpaka nga olubuto lwa sabiiti kumi nasatu.\nNeetaga okumpandikila okufuna Mifepristone ne Misoprostol?\nAbatunda eddagala abasinga tebetaga kukuwandikila okufuna obuweke, naye, tebatela kukubulila emitendela emitufu, doozi nekozesa yabwo mukujjamu olubuto.\nOkukuwandikila kusobola okukolebwa mu Uganda ku malwalilo agamu aga gavumenti, ago bwananyini nebitongole ebimu.\nBakuwandikila okukozesa Misoprostol yekka kundwadde endala nga alusa naye nga sikujjamu lubuto.\nBika kyi ebyobuweke ebili mu Uganda\nTulina ebika bibili ebisinga mu Uganda.\nOkukozesa Misoprostol ne mifepristone nga ebika mulimu MA Kare, Divabo ne Mariprist\nMisoprostol yekka aliyo mumanya nga Miso Kare, Cytotec, Misoclear, Kontrac ne Misoprost\nMifepristone dagala elitangila progestrone ekumma olubuto okusigalanga ekola.\nMa Kare lyelimu ku ddagala elilina Misoprostol ne Mifepristone\nObuweke obujjamu olubuto bwameka mu Uganda?\nTeliyo muwendo okusalibwako naye obuweke buli makati ga 20,000 ne 40,000 eza Uganda ku obwa Misoprostol yekka. Ate nemitwalo etaano ne kumi ku obwo obulina Misoprostol ne Mifepristone\nAni gwensobola okutukilila okumpa ebisingawo kukujamu olubuto mu Uganda? \nKuba esimu eyobwelele okuyambibwa nga olina obuzibu ku lubuto nokutangila okuzaala\nOkufuna obuyambi kukutangila oluzalo nokuyambibwa kubulumi nga ovuddemu olubuto ku Mariestopes\nKuba esimu 1: +93 75 2220 000\nKuba esimu: +256 800 120 333\nEya whatsapp: +256707713301\nOkufuna obuyambi kukutangila oluzalo nokuyambibwa kubulumi nga ovuddemu olubuto ku Reproductive Health Uganda\nKuba: +256 31 2207100\nOkufuna obuyambi kukutangila oluzalo nokuyambibwa kubulumi nga ovuddemu olubuto ku Inclusive Health Bureau.\nEno ekuwa obuyambi nga ovuddemu olubuto, eyamba kunsonga zabakyala, ekebela oba oli lubuto, obugumba, kubyendya nokwelabilila, ensonga zokulwala awamu nabakyala abali lubuto.\nEno ekuwa obuyambi nga ovuddemu olubuto, eyamba kunsonga zabakyala, ekebela oba oli lubuto, obugumba, kubyendya nokwelabilila, ensonga zokulwala awamu nabakyala abali lubuto byona ku malwalilo ga SACH.\nKuba ku zino enamba: +256-703692281/+256-782141191\nThe Association of Obstetricians and Gynecologists of Uganda (AOGU) Bakuweleza obuyambi bwabasawo abakugu, okuyigiliza ne lisaachi.\nEmilingo eli emeka eyokujjamu olubuto mu dwalilo mu Uganda?\nUganda eweleza obuyambi bwokujjamu olubuto nga okozesa obuweke (MA) oba bakulongosa.Mukukozesa obuweke, tulina ebika bibili; Mifeprisone ne Misoprosto. Okulongosa mulimu okwooza munabana (MVA) awamu nokugaziya nokusikamu munabana.(D&E)\nOkukozesa obuweke (MA) nga okozesa obuweke bukoma ku sabiiti 13\nOkwooza munabana (MVA) kikoma ku sabiiti 14\nOkugaziya nokusikamu kikolebwa ku mbuto mpaka ku sabiiti 24 (Zitela okubeela wakati wa 12-16)\nObuyambi eli avudemu olubuto kyikilizibwa mu malwalilo agobwananyini ne gavumenti mu Uganda.\nNsobola okujjawa obuyambi bwokwooza munabana mu Uganda?\nOkwooza munabaana mu Uganda kisoboka okufunibwa mu malwalilo agobwananyini, gavumenti nagebitongole.\nOkwooza munabana (MVA) kwameka mu Uganda?\nMVA eli wakati we’mitwalo 15 ne 30 mu sente ze Uganda okusinzira ku dwaliro wogifunide. Amalwaliro ga’gavumenti gabeeyi yawansi, okusingako agobwananyini.\nNsobola ntya okufuna ebisingawo?\nOkumanya ebisingawo nokuyambibwa, osobola okutukilila abakugu baffe ababudabuda nga oyumyako nabo ku www.safe2choose.org oba ku emeilo eya info@safe2choose.org. Okubudabudibwa kuli mu luzungu noluganda.\nBya tiimu ya safe2choose nga bawagidwa abakugu ku carafem nga bagobelela emitendela ya Ipas eya 2019 awamu ne WHO aga 2012.


OKWAWULIBWA KWA BAKABONA--Tabernacle chapter 3 - Modern Reformer\nOKWAWULIBWA KWA BAKABONA\nTabernacle Chapter 3\nBakabona nga bawulibwako kulw'omulimu ogwokuwereza Kitaffe Katonda neleero abantu beyawulira Kitaffe Katonda okumuwereza mu linya kya Yesu Omwana wa Kitaffe omulamu. Okwawulibwa kuno kitegeeza ki;\nOkubeera omwesigwa okutuusa okuva nga omuntu aweereza Kitaffe Katonda owamaaanyi, kitegeeza okwetukuza okubeera nga Kitaffe Katonda bwali omutukuvu, era kyaava agamba nti nange njabatukuzaKubanga nze Mukama Katonda wammwe: Kale mwetukuzenga, mubeerenga abatukuvu; kubanga nze ndi mutukuvu: so temwereeteranga mpitambi olw'engeri yonna ey'ekyewalula ekitambula ku nsi. Kubanga nze ndi Mukama eyabalinnyisa okuva mu nsi y'e Misiri, okuba Katonda wammwe, kale mmwe munaabanga abatukuvu: kubanga nze ndi mutukuvu (Ekyabaleevi 11:44-45)\nKale mwetukuzenga mubeerenga abatukuvu: kubanga nze Mukama Katonda wammwe. Era mwekuumenga amateeka gange, mugakolenga: nze Mukama abatukuza. Kubanga buli anaakolimiranga kitaawe oba nnyina talemanga kuttibwa: ng'akolimidde kitaawe oba nnyina; omusaayi gwe gunaabanga ku ye.\nYoswa n'agamba abantu nti Mwetukuze kubanga enkya Mukama anaakola eby'amagero mu mmwe.. Yoswa n'agamba bakabona, ng'ayogera nti musitule essanduuko ey'endagaano, musomoke mukulembere abantu. Ne basitula essanduuko ey'endagaano n'ebakulembera abantu. Mukama n'agamba Yoswa nti Leero naatanula okukugulumiza mu maaso ga Baisiraeri bonna, bamanye nti, nga bwe nnali ne Musa, bwe ntyo bwe nnaabeeranga naawe. (Yoswa 3:5-6)\nOkwawulibwa kwa Bakabona kyali kifananyi kya okwawulibwa kwa Yesu Omwana wa Kitaffe Katonda nga Ali mubulamu obwomubiri munsi kino wamu n'okwawulibwa kw'omubiri gwe ekkanisa okukola okwagala kwa Kitaffe Katonda Yahweh. Okugonda n'obuwulize bwa Yesu okutuuka okuva, n'okugonda n'obuwulize bwe kkanisa okutuusa okufa nga babonabona olwobutukirivu okwo kweyawulira Kitaffe okwali kukiriddwa mu Aaron n'batabani be. Bino ebyakolebwa Aaron n'e batani be kyali kisikirize ekyomulembe gw'enjiri gwetulimu era gwetumarako Kati. Abewaayo okweyawulira Kitaffe Katonda mu linya kya Yesu kati bebagenda okubeera ba Kabona era bakaba mu Mirembe ogudaako guno nga guweddewo.\nOkweyawula kitegeeza okwewaayo, n'okuwaayo byonna ebintu ebirungi ebyo mubulamu buno eri Kitaffe Katonda n'e Yesu okukola ebyo Kitaffe Katonda n'omwana we omu yekka bwati byayagala. Kubanga abo abeyawulira Kitaffe Katonda bwebasalawo okuwaayo essubi lyabwe, ebintu byabwe byonna mu kuwereza Kitaffe Katonda bank bafuuka basika awamu n'omwana we Yesu. Kitaffe Katonda abakiriza omuwereza bwabwe abafuula banana be era bitonde bigya Ku bwa mukama waffe Yesu. Tebafuna ekyo kyokka wabula omugabo ogwekitiibwa okubeera n'obulamu obwobuzaliranwa bwa Kitaffe Katonda atagwaawo nga bwekiragiddwa mu;\nnaye okutuukirira kw'ebiro bwe kwatuuka, Katonda n'atuma Omwana we eyazaalibwa omukazi, eyazaalibwa ng'afugibwa amateeka,\nalyoke abanunule abaafugibwa amateeka, tulyoke tuweebwe okufuuka abaana. Era kubanga muli baana, Katonda yatuma Omwoyo gw'Omwana we mu mitima gyaffe; ng'akaaba nti Aba, Kitaffe. Bwe kityo naawe tokyali muddu, naye mwana; oba ng'oli mwana, era oli musika ku bwa Katonda. (Abaga 4:4-7)\nkubanga obuyinza bw'obwakatonda bwe bwatuwa byonna eby'obulamu n'eby'okutya Katonda, olw'okutegeerera ddala oyo eyatuyita olw'ekitiibwa n'obulungi bwe ye; ebyatuweesa ebisuubizibwa eby'omuwendo omungi ebinene ennyo; olw'ebyo mulyoke mugabanire awamu obuzaaliranwa bwa Katonda, bwe mwawona okuva mu kuzikirira okuli mu nsi olw'okwegomba. (2 Pet 1:4)\nBEERA MWESIGWA OKUTUUSA OKUFA.\nMmanyi okubonaabona kwo n'obwavu bwo (naye oli mugagga), n'okuvvoola kw'abo abeeyita Abayudaaya so nga si bo, naye kkuŋŋaaniro lya Setaani. Totya by'ogenda okubonaabona: laba, omulyolyomi oyo agenda okusuula abamu mu mmwe mu kkomera, mukemebwe; era mulibonaabonera ennaku kkumi. Beeranga mwesigwa okutuusa okufa, nange ndikuwa engule ey'obulamu. (Okuba 2:9-10)\nKisoboka okuba nga omuntu yewaayo kyokka natasobola kutuuka kukigeera ekyomugabo ogwokubeera BAKABONA era BAKABAKA bonna abawaayo obulamu bwabwe nga sadaaka okubonabona awamu n'e Mukama waffe Yesu mu kufa kwe balina omugabo okusikira awamu okwakaba bwa Kitaffe Katonda Yahweh. Kyokka waliwo nabo abagenda okuyiga mu muliro (okubonabona okungi enyo) kyoka nga tebafunye ngule eyo eyabaleeta mu kweyawulira Kitaffe kubanga tebasobola kutukiriza bulungi kuwereza kwabwe nga bwekigwanidde okutambulira mu bigere bwa Kabona omukulu Yesu Omwana wa Kitaffe Katonda Yahweh owamaanyi enyo.\nWaliwo n'abantu abalala abasalawo okweyawulira Kitaffe Katonda naye tebagenda okufuna ku mugabo bebano;\nKubanga abo abamala okwakirwa, ne balega ku kirabo eky'omu ggulu, ne bafuuka abassa ekimu mu Mwoyo Omutukuvu,\nne balega ku kigambo ekirungi ekya Katonda ne ku maanyi ag'emirembe egigenda okujja,\nne bagwa okubivaamu, tekiyinzika bo okubazza obuggya olw'okwenenya; nga beekomererera bokka omulundi ogw'okubiri Omwana wa Katonda, ne bamukwasa ensonyi mu lwatu.\nAnyooma amateeka ga Musa afa awatali kusaasirwa olw'abajulirwa ababiri oba basatu:\nMulowooza mutya, okubonerezebwa oyo kw'alisaanyizibwa kulyenkana wa okusinga okuba okubi eyalinnyiririra ddala Omwana wa Katonda, n'alowooza omusaayi gw'endagaano ogwamutukuza obutaba mutukuvu, n'agirira ekyejo Omwoyo ow'ekisa?\nKubanga tumumanyi oyo eyayogera nti Eggwanga lyange, nze ndiwalana. Era nate nti Mukama alisalira omusango abantu be.\nKigambo kya ntiisa okugwa mu mikono gya Katonda omulamu. (Abeab 10:28-31).\nOmuntu yenna bw'alabanga muganda we ng'akola ekibi ekitali kya kufa, anaasabanga, ne Katonda anaamuweeranga obulamu abo abakola ekibi ekitali kya kufa. Waliwo ekibi eky'okufa: ekyo si kye njogerako okukyegayiririranga (1 Yok 5:16)\nWaliwo abantu bangeri bbiri abalagibwa mu kifaaanayi kya Aaron n'e batabani be, abbabiri besigwa n'abbabiri sibesigwa eri endagaano ya Kitaffe Katonda;\nAwo Nadabu ne Abiku, abaana ba Alooni ne baddira ebyoterezo buli muntu ekikye, n'ateeka omwo omuliro, n'assaako eby'okwoteza, n'awaayo omuliro omulala mu maaso ga Mukama, gw'atalagiranga.\nOmuliro ne guva eri Mukama mu maaso ge, ne gubookya, ne bafiira mu maaso ga Mukama. Awo Musa n'alyoka agamba Alooni nti kino kye kiikyo Mukama kye yayogera nti Naatukulizibwanga mu abo abansemberera, era mu maaso g'abantu bonna naagulumizibwanga. Alooni ne yeesirikira.\nMusa n'ayita Misaeri ne Erizafani, abaana ba Wuziyeeri kojja wa Alooni, n'abagamba nti Musembere, musitule baganda bammwe okubaggya mu maaso g'awatukuvu mubatwale ebweru w'olusiisira.\nAwo ne basembera, ne babasitula nga bambadde ebizibawo byabwe ne babatwala ebweru w'olusiisira; nga Musa bw'ayogedde.\nMusa n'agamba Alooni ne Eriyazaali ne Isamaali, batabani be, nti Temusumulula nviiri za ku mitwe gyammwe, so temuyuza byambalo byammwe; muleme okufa, era aleme okusunguwalira ekibiina kyonna: naye baganda bammwe, ennyumba ya Isiraeri yonna, bakaabire okwokya Mukama kw'ayokezza. So temufuluma mu mulyango gw'eweema ey'okusisinkanirangamu, muleme okufa: kubanga amafuta ga Mukama ag'okufukako gali ku mmwe. Ne bakola ng'ekigambo kya Musa bwe kyali. (Ekyab 10:1-7)\nKale tutyenga nti okusuubiza okw'okuyingira mu kiwummulo nga bwe kukyatulekeddwa, omuntu yenna ku mmwe aleme kulabika nga takutuuseeko. (Abeab 4:1),\nNe bayimba oluyimba lwa Musa omuddu wa Katonda, n'oluyimba lw'Omwana gw'endiga, nga boogera nti Bikulu era bya kitalo ebikolwa byo, Mukama Katonda, Omuyinza w'ebintu byonna; ga butuukirivu era ga mazima amakubo go, ggwe Kabaka ow'emirembe n'emirembe. (Rev 15:3).\nMWETUKUZE MUBEERE BATUKUTUVU NGA YE BWALI OMUTUKUVU\nKale mwetukuzenga mubeerenga abatukuvu: kubanga nze Mukama Katonda wammwe. ndi omutukuvu. Era mwekuumenga amateeka gange, mugakolenga: nze Mukama abatukuza. (Abaleevi 20:7-8)\nOkuyitibwa kuno eri abakiriza okweyawula oba okwetukuza eri mukama kulwobuwereza bwa Kitaffe Katonda, kuno kuyitibwa kuwaayo saddaka okwefiriza ebintu n'okwagala okwomunsi eno olwokuwereza Kitaffe Katonda owamaanyi nga tuli batukuvu enaku zonna ez'obulamu bwaffe, n' oluvanyuma okukirizibwa okubeera ekitonde ekigya nga tuweebwa omwoyo omutukuvu owa mazima, awo Kitaffe Katonda owamaanyi nalyoka atwawula nga atubalira okuba abatukuvu nga ye bwali omutukuvu.\nKale okwawulibwa kwa Aaron n'e batabani be kulaga okwawulibwa kwa mirindu ebibiri; Okwawulibwa okwaffe nga tuwaayo saddaka ey'obuzaliranwa bwaffe eri Kitaffe Katonda n'okwawulibwa okuva eri Kitaffe Katonda nga akiriza okwetukuza kwaffe bwatyo natwawula okuba Awatukuvu nga ye bwali omutukuvu nga tusoma mu Kyabaleevi 8:14-33. N'olwekyo okuyiga mu musaayi gwa saddaka ogwayika bonna ebewaayo okutegeera amakulu ga saddaka eno batukuzibwa. era nammwe mu ye, bwe mwawulira ekigambo eky'amazima, enjiri ey'obulokozi bwammwe, mu oyo, n'okukkiriza bwe mwakkiriza, ne muteekebwako akabonero n'Omwoyo Omutukuvu eyasuubizibwa, gwe musingo gw'obusika bwaffe, okutuusa envuma ya Katonda lw'erinunulibwa, ekitiibwa kye kitenderezebwe..\nTulaba Musa nga awaayo; Naye ente n'eddiba lyayo n'ennyama yaayo n'obusa bwayo n'abyokera n'omuliro ebweru w'olusiisira; nga Mukama bwe yalagira Musa. N'aleeta endiga ennume ey'ekiweebwayo ekyokebwa: Alooni n'abaana be ne bateeka engalo zaabwe ku mutwe gw'endiga. N'agitta: Musa n'amansira omusaayi ku kyoto enjuyi zonna.\nYongera olabe Musa nga awaayo; N'aleeta endiga ennume ey'okubiri, endiga ey'okwawula: Alooni n'abaana be ne bateeka engalo zaabwe ku mutwe gw'endiga. N'agitta; Musa n'atoola ku musaayi gwayo, n'agusiiga ku nsonda y'okutu kwa Alooni okwa ddyo, ne ku kinkumu ky'omukono gwe ogwa ddyo, ne ku kigere ekisajja eky'okugulu kwabwe okwa ddyo, N'aleeta abaana ba Alooni, Musa n'asiiga ku musaayi ku nsonda y'okutu kwabwe okwa ddyo, ne ku kinkumu eky'omukono gwabwe ogwa ddyo, ne ku kigere ekisajja eky'okugulu kwabwe okwa ddyo: Musa n'amansira omusaayi ku kyoto enjuyi zonna. Amakulu abali mu kino tulaba nga Yesu (Aaron n'abaana be) bonna betaba mu kuweereza okwokutangirira ekibi nga kiwandikiddwa omutume Paulo mu (Bakolosayi 1:23-24) bwe mubeera obubeezi mu kukkiriza, nga munywedde, nga temusagaasagana, so nga temuvudde mu ssuubi ly'enjiri gye mwawulira, eyabuulirwa mu bitonde byonna ebiri wansi w'eggulu; nze Pawulo gye nnafuukira omuweereza waayo. Kaakano nsanyuse mu bibonoobono byange ku lwammwe, era ntuukiriza ebibulako mu kulaba ennaku kwa Kristo mu mubiri gwange olw'omubiri gwe, ye kkanisa; Era Mukama waffe Yesu bweyogera nti Ne ndyoka njogera nti Laba nzize (Mu muzingo gw'ekitabo ekyampandiikwako) Okukola by'oyagala, ai Katonda.\nBw'ayogera waggulu nti Ssaddaaka n'ebiweebwayo n'ebyokebwa ebiramba n'ebiweebwayo olw'ebibi tewabyagala so tewabisiima (ebyo bye biweebwayo ng'amateeka bwe gali),\nn'alyoka ayogera nti Laba, nzize okukola by'oyagala. Aggyawo eky'oubereberye, alyoke anyweze eky'okubiri. kale nga mukama waffe Yesu bweyewaayo okukola Kitaffe Katonda bywayagala naffe bwetutyo bwetwayitibwa okuba nga ye.\nAbolunganda MWETUKUZE mube batukuvu nga ye bwali. Mukama waffe Yesu n'e Taata agatte omukisa Ku ekigambo kino.\nBivunuddwa muganda wamwe,\nLaban Paulo Ssewanyana\nWakiso Eeclessia Uganda.


Bukedde Online - Ssente za ‘welfare’ zitabudde baddereeva ku siteegi y’e Ntebe\nSsente za ‘welfare’ zitabudde baddereeva ku siteegi y’e Ntebe\nAba KCCA bagugulana n’abatembeeyi ba paaka...\nEnteekateeka z’okufuula oluguudo lwa Namirembe...\nBADDEREEVA ba takisi ku siteegi y’e Ntebe banyiize ne bagoba olukiiko lw’abakulembeze bonna ababadde bakwata ku ssente zaabwe eza ‘welfare’ ezibakuhhaanyizibwako nga beemulugunya nti zikwatiddwa bubi.\nAbamu ku baddereeva ku siteegi y’e Ntebe.\nBabagaanyi n’okuddamu okukwata ku mmotoka zaabwe ebbiri eza takisi ze baagula mu kibiina kyabwe ekya ‘Entebbe Stage Welfare Committee’ okubakolera ssente nti tebakyalina buyinza bwonna.\nBagobye ssentebe Stephen Kidde, omuwanika Hood Walakira amanyiddwa nga Abiola, omuwandiisi Godfrey Iranda, Hamidu Ssebunya n’abalala ababadde bakwata ku ssente zaabwe.\nEggulo baddereeva beddizza obuyinza ku ssente ze basasula ku siteegi era ne basooka bayimiriza okusasula okutuusa nga balonze obukulembeze obuggya.\nBaddereeva baatabuka wiiki ewedde nga babuuza ebikwata ku ssente zaabwe ze basasula buli lunaku okubayambako ku nkulaakulana ssaako eziva mu takisi ebbiri ze baagula kyokka abakulembeze ne batabannyonnyola kubamatiza.\nBaatabuka ne bakubagana era wakati mu kuwaanyisiganya ebisongovu, abamu ku bakanyama abaapangisibwa okutaasa embeera ne bakkakkana ku bannamawulire nabo ne babakubiramu.\nKu Mmande baddereeva baakedde kuyimiriza bakulembeze nga bagamba nti basooke babalage ensimbi eziwera akawumbi kalamba n’obukadde 36 gye ziri.\nDdereeva Richard Kiyaga yalaze ekiwandiiko ekiriko amannya ga Mustafa Muwanga mwe baatadde buli ssente za ddereeva zaabadde asasula era ze babanja abakulembeze bababuulire engeri gye babadde bazikwatamu.\nBakiwaddeko ofiisi ya Pulezidenti enoonyereza ku buli bw’enguzi ne Edith Nakalema nga basaba abayambeko.\nKyokka ssentebe Stephen Kidde yaluhhamizza nti baddereeva bayingizza enkaayana z’ebiwayi mu ttaka mu nzirukanya ya ssente za baddereeva.\nYagambye nti ddala akawumbi ke boogerako bakamanyi obungi era bamanyi ebbanga omuntu ly’asobola okukasonderamu okukaweza!\nYategeezezza nti buli kiwandiiko bakirina ekikwata ku ssente naye olw’okuba waliwo ababakumamu omuliro tewali kye baagala kuwuliriza.\n“Abo bakozesezza nkola ya byabufuzi bya takisi okwagala okulwanyisa ssente za siteegi yaffe olw’okuba abawagira Mayambala balowooza nti ssente ezirwana entalo ziva ku siteegi yaffe ate nga si kituufu,” Kidde bwe yagambye.\nYategeezezza nti babawaddemu obudde bakkakkane balyoke babannyonnyole ebituufu naye nti tewali ssente bakulembeze ze baali banyaze.\nYategeezezza nti bakoledde bingi baddereeva ku siteegi eyo era ateekateeka okubiraga okukakasa nti waliwo abababuzaabuza.\nSsente za Welfare zizze zitabula baddereeva ng’abamu bagamba nti ziriibwa era ezimu ku siteegi zaggulawo dda emisango ku poliisi ez’enjawulo.\nMu lipooti eyafulumizibwa minisita w’emirimu Aggrey Bagiire yalaga nti okutaasa ba dereeva okwemulugunya ku ssente zaabwe nti zibbibwa , gavumenti eyagala bazifuule za SACCO nga buli siteegi erina SACCO mwe ziterekebwa n’okuzeewola kyokka aba takisi bonna tebakiwagira.\nAbatakisi balumbye ababba ssente zaabwe


Bukedde Online - Engeri Mukwano gye yeerandiza\nMukwano afudde ayingiza obukadde 126 buli...\nERINNYA Amirali Karmali bw’olyogera n’otagattako Mukwano, omuntu ayinza obutakutegeera n’alowooza nti, oyogera ku musajja Omuyindi owaabulijjo so nga ono mugagga bijodolo jjajja w’ebyobusuubuzi mu Uganda afuna ssente ku buli Munnayuga ne bannagagga abasinga gwe bayigiddeko okusuubula.\nErinnya Mukwano lyawamba famire ne limenyawo erinnya ly’ekika kyabwe erya Karmali era lye lituusizza famire yaabwe ku bugagga bwe bawugiramu kati. Ensibuko yaalyo, eva ku kyalo Bukandula ekisangibwa mu ggombolola y’e Kabulassoke mu disitulikiti y’e Gomba eyali ekitundu ku disitulikiti y’e Mpigi.\nAbantu b’e Bukandula baayagala nnyo kitaawe wa Karmali olw’enkolagana ennungi gye yalina nabo ne bamutuuma erya Mukwano. Baamutuuma ‘Mukwano gwa Bangi’ kubanga yalina enkolagana kumpi na buli muntu e Bukandula kyokka oluvannyuma, famire yasalawo erinnya okulisalako ne basigaza Mukwano lye baatuuma bizinensi yaabwe nga famire.\nENGERI MUKWANO GYE YATUUKA E BUKANDULA\nMu 1904, kitaawe, Ali Mohamed Karmali, yajja mu Uganda ng’ava ewaabwe mu Buyindi, yasookera Jinja gye yafuna omulimu okukola mu dduuka. Oluvannyuma yavaayo n’asenga e Mbarara mu Ankole gye yava okusenga e Bukandula ng’ekyali Mpigi disitulikiti. Eno yasiisirayo n’atandika bizinensi y’okusuubula emmwaanyi ne ppamba ng’ali ne famire z’Abayindi endala.\nOmulimu guno yagukola okumala ebbanga era gye yazaalira ne mutabani we Amirali Karmali mu myaka gya 1930. Oluvannyuma, famire yasenguka n’egenda e Fort Portal. Okusenguka kuno, kwawa bizinensi amaanyi era wano we baatandikira obugagga Amirali bwe yafuna mmotoka enkadde gye yagula n’atandika okuleeta ebintu e Kampala. Yagaziya akatale n’atandika okubitwala e Mbarara ne mu bitundu by’obuvanjuba bwa Zaire (kati DR Congo).\nWakati wa 1968 ne 1970, famire yava e Fort Portal n’esenga e Kampala Amirali mwe yakola edduuka lye eryasooka lye yatuuma Egesa Commercial Agencies. Mu 1972 eyali Pulezidenti wa Uganda Idi Amin Dada bwe yasalawo okugoba Abayindi abasoba mu 80,000 ebintu byabwe n’abigabira Bannayuganda, Amirali teyadda Buyindi.\nYakwekebwa abazirakisa okumala emyaka egiwera okutuusa mu myaka gya 1980 lwe yaddamu okwezimba bupya n’atandika bizinensi endala Mukwano Enterprises Ltd oluvannyuma eyafuulibwa Mukwano Industries (U) Ltd.\nFAMIRE YA MUKWANO Amirali Karmali y’abadde ssentebe w’olukiiko oluddukanya kkampuni za Mukwano oluvannyuma lw’okweggyako obuvunaanyizibwa bw’okuddukanya kkampuni mu 1995 n’abukwasa mutabani we Alykhan Karmali.\nYazaala abaana babiri Alykhan Karmali ne Rukshana Karmali. Rajini Taylor akulira ekibiina ekigatta Abayindi mu Uganda yagambye nti, abaana bombi, baali babeera Canada kitaabwe n’abayita bakomewo mu Uganda okuddukanya emmaali ye. Yagambye nti, abaana bombi, balina ebintu bya kitaabwe bye baddukanya era bakoze kinene ku nkulakulana eriwo mu bizinensi ye erabwako essaawa eno.\nW’afiiridde, abadde yaddayo e Fort Portal gy’alina amaka abiri mwe yateeka bakyala be. Agamu galimu mukyala we Omuyindi ate amalala galimu omukyala Mutooro.


EKIRI E MULAGO! Abantu bali mu maziga, abattiddwa mu Kampala olwa Bobi Wine omuwendo gulinnye, abasawo boogedde amazima - Galaxy FM 100.2\nEKIRI E MULAGO! Abantu bali mu maziga, abattiddwa mu Kampala olwa Bobi Wine omuwendo gulinnye, abasawo boogedde amazima\nOmuwendo gw’abantu abaakafa nga kivudde ku bantu okwekalakaasa nga bawakanya ekya Poliisi okusiba Robert Kyagulanyi Ssentamu gweyongedde nga kiva ku bantu balina ebisago, okweyongera okufa.\nKu ddwaaliro ekkulu e Mulago, abaakafa baweze 37 ng’emirambo 6 gibuliddwako ab’enganda.\nOkusinzira ku Dr. Moses Byaruhanga akulira ebyobulamu n’obujanjabi mu kitongole kya Poliisi, ku bantu abaakafa kuliko abasajja 33 n’abakyala 4 ate emirambo egibuliddwako ab’enganda kuliko abasajja 4 n’abakyala 2.\nMungeri y’emu agambye nti bangi ku bafudde n’abanyiga ebiwundu kivudde ku masasi agaabakubwa, abamu baafuna akabenje wakati mu dduka embeera ssaako n’okubalinya nga bali mu kanyigo mu ngeri y’okwetaasa.\nAte bo abatuuze b’e Nkumba mu Tawuni Kanso y’e Katabi mu disitulikiti y’e Wakiso, bali maziga nga bagamba nti Poliisi yasse omuntu waabwe Alex Mugasha myaka 30 ku ssaawa nga 2 ez’ekiro, ekikesezza olwaleero.\nAbatuuze bagamba nti Mugasha, teyabadde mu kwekalakaasa mu kubanja okuyimbula Kyagulanyi wabula yabadde afulumyemu okunoonya eky’okulya ne bamukuba amasasi wakati nga Poliisi n’amaggye egumbulula abekalakaasa mu bitundu bye Kisembi Cell e Nkumba.\nOmulambo gwa Mugasha gusangiddwa abatuuze enkya ya leero ebbali w’ekkubo era amangu ddala Poliisi eyitiddwa, omulambo ne gutwalibwa ku ddwaaliro ekkulu e Mulago.\nAbatuuze, balabudde Poliisi okweddako mu kweyambisa obusungu.\nKu nsonga ezo, omwogezi wa Poliisi mu Kampala n’emirirwano Patrick Onyango agambye nti Poliisi etandiise okunoonyereza ku by’okutta Mugasha n’engeri gye yattiddwamu.\nESPN Boxing feature: Lawrence Okolie targets first world title\nUEFA Champions League preview, 1-2 December 2020


Twagala Sebamala, Abatuuze mu Bukoto Central batandise okudamu okufuna esuubi mu by'enkulakulana, - Watchdog Uganda\nTwagala Sebamala, Abatuuze mu Bukoto Central batandise okudamu okufuna esuubi mu by’enkulakulana,\nABATUUZE b’omuSsaza lye Bukoto Central ekisangibwa mu Disitulikiti ye Masaka kyadaaki bandifuna ku ssanyu nga liva mu nkulakulana etandise okweyoleka mu kitundu kyabwe.\nEkitundu kino kirimu amagombola 3 okuli Kabonera, Kyanamukaaka ne Kyesiiga era nga mu kiseera kino kikikiirirwa Omumyuka wa Pulezidenti Edward Kiwanuka Sekandi.\nBwotuuka e Bukoto ekisooka okukwaniriza bye bibiina bya Bakyala ebingi ebyatondebwawo mwe beegattira okusobola okwekulakulanya nga bayita mu bulunzi, obulimi, okutereka ensimbi ne bilala.\nMukyala Sauya Nakirijja nga ye Ssentebe wa Bakyala ku kyalo Gayaza Fuwe, ekisangibwa mu muluka gwe Kirimya mu Gombolola ye Kabonera agamba nti ennaku zino batandikidde ddala okufuna essuubi olw’omwana wabwe Richard Sebamala oluvanyuma lw’okwesowolayo nga ayagala okubakiikirira mu kitundu kyabwe.\nNakirijja gwe twayogeddeko naye agamba bwati; Mu mwezi gw’okutaano omwaka guno nali ndi mu maka gange wano, omwana Sebamala gwe nnali mmaze akabanga nga muwulira ku kyalo ekituddiridde ekye Bisanje nti alina ebibiina bya bakyala byayambako najja nantuukirira.\nAbamu ku bakulembeze ba Boda Boda mu kitundu kye Bukoto.\nEkyamazima olw’okuba olugambo lwali lutandise okuyitingana mu bantu nti ayamba ku bibiina bya Bakyala nange saalonzalonza namutegeeza ebituluma nga abakyala mu kitundu kyayagala okukiikirira, era ne mutottolera ebintu bye tuzze tusaba abantu abali mu buyinza mu kiseera kino byetunafuna ate era ne ssuubi ly’okulonda nga lituweddemu olw’okuba betulonda tebatuyamba.\nYasooka naatuwa obukadde bwe nsimbi 2 twongere mu kibiina kyaffe ekya Mujje Tukole Womens Group ekyegattirwamu abakyala abasoba mu 70, era ne tuteesa ensimbi zino tuzitandikemu pulojekiti ye nkoko 200. bwe tweyongera okutambula naye, yatwongera enkoko endala 200 ne kigendererwa eky’okugaziya enyingiza yaffe nga abakyala b’omukyalo era kati zitandise okubiika tufunira ddala sente ezituyimirizaawo n’amaka gaffe kubanga abakyala bambi abali mu kibiina kino abamu kubo bannamwandu abalala baalekebwawo abaami baabwe nga kati obuvunanyizibwa bw’okulabirira amaka be baabusigaza saako n’okuwerera abaana baabwe.\nBanange silabanga ku muntu alinga Sebamala kubanga tukolaganyeko n’abakulembeze bangi naye tewali muntu yali awulirizza abantu ba wansi nabaako ne kyabakolera nga omwana ono bwakola kati.\nAbamu ku bakyala abaganyuddwa mu Pulojekiti Yinginiya Sebamala zabawadde e Bukoto\nTulina essuubi lyamaanyi okwongera okutambula naye mu byenkulakulana singa tugendera awo, oba olyawo ne twongerwako ku mutemwa gwe nsimbi kubanga abakyala baffe bazzeemu amaanyi.\nRonald Lwebuga omutuuze we Kirimya agamba nti kituufu basaana bakyuseeko ku bukulembeze e Bukoto kubanga gye buvuddeko abavubuka babadde teri abafaako naddala ku bintu ebibakulakulanya.\nMu butuufu Sebamala afubye okutumbula ebyemizannyo mu Bukoto ne Masaka okutwaliza awamu kubanga kati kumpi buli muluka gulina ttiimu y’omupiira enzijuvu ne bikozesebwa byonna, era abavubuka batandise okuddamu amaanyi naddala abalina ebitone ebyenjawulo mu kuzannya emizannyo.\nTwalina Sebamala Cup eno yavaamu abaana abamanyi omupiira era nga kati ttiimu ze Kampala buli lwe tusamba zijja ne zitunuulira abaana balina ebitone basobole okubagula batwalibwe mu ma ttiimu agamanyi e Kampala ekitaliwo luli.\nAyambye abaana abasoma mu massomero agenjawulo naddala abo abatalina mwasirizi kyokka nga bagezi okuzaama, bano tusaba Katonda singa ayitamu kijja kutuyamba nyo kubanga bwe banamala okusoma bajja kuyamba nnyo ekitundu kyaffe kino Bukoto Central.\nEbibiina bya Boda boda\nAbakulembeze be bibiina ebigatta abagoba ba Boda Boda e Bukoto nabo batandise okufuna ku nkulakulana ey’omuyiika kubanga gyebuvuddeko babadde bakola bukozi nga tebalina bibiina bibagatta mu mulimu gwabwe.\nJoseph Kambugu Ssentebe wa ba Boda Boda be Kyanamukaaka agamba nti ddala kituufu obukulembeze bulina okukyukamu kubanga abakulu abaliko mu kiseera kino balabika ebintu bye balowooza bilala ku bya bannansi abawansi bye babasuubiramu.\nFfe abagoba ba Boda twagala muntu ajja kutubuulira njiri ya kwekulakulanya nga twegasse wamu, luli twali tetulina bibiina bya bwegassi nga aba Boda bye tewaggulawo mu kitiundu kyaffe ebituyamba okwekulakulanya, naye Sebamala yatuwa ensimbi era kati twamala okubiwandiisa bikola ne akawunti mu ma bbanka tuzirina kati twagala ne Gavumenti etandikire awo okutuwa twekulakulanye mu mulimu gwaffe.\nSebamala lwe yakyalira ku Kabaka Ronald Muwenda Mutebi II wakati\nEkitundu kye Kitanda m gombolola ye Kabonera eno balimi ba mwanyi be basingayo era nga ebimu ku bizibu bye basanga kwe kuba nti tebalina bintu bibasobozesa kukuuma oba okwongera ku mutindo gwe mwanyi mu kitundu kyabwe basobole okufunamu ensimbi eziwerako okusinga bwe kiri kati.\nGodfrey Kizito nga mulimi wa mwanyi era nga mwegassi mu kitundu kino agamba nti beetaga okuyambibwako mu bintu eby’enjawulo okuli amatundubaali kwe baanika emwanyi zaabwe obutagendamu ttaka wakati mu kukuuma omutindo gwazo.\nEkyamazima Sebamala tumwagala nnyo era ebibiina bya bakyala abiyambye naye twagala abalimi atulowozeeko kubanga naffe tumwagala.\nEkilala tuwulira nti Yinginiya twagala atuyambeko atufunire ku bigoma bisobole okutindira omugga ogugatta Masaka ku Rakai mu kitundu kyaffe kino kubanga tusanga obuzibu bungi mu kutambuza ebyamaguzi byaffe okubisomosa okubitwala emitala twefunire ku kasente.\nOmusumba Severus Jjumba nga ayaniriza Richard Sebamala ku kamu ku bubaga obwategekebwa Ekelezia gye buvuddeko.\nOkunoonyereza era kwalaze nti ekitundu kino ekye Bukoto Central eby’obufuzi byayo bigenda bikyuka, nga kati abatuuze tebakyalina kibiina kya byabufuzi kye bafiirako nnyo nga bwe kibadde emabega, kati basinga kwagala bantu Sekinoomu abasobola okubatuusa ku nkulakulana.\nEkitayinza kubuusibwa maaso e Bukoto kwe kuba nti abantu baayo bakkiririza nnyo mu bwakabaka bwa Buganda saako ne Ekelezia Katolika, nga eno abantu abasinga bagamba nti engeri gye waliwo omukwano wakati wa Yinginiya Sebamala ne Katikkiro Charles Peter Mayiga saako n’abepisikoopi okuli eyawummula owe Masaka John Baptist Kaggwa n’omuggya Severus Jjumba kuluno buli kimu kiyinza okukyuka.\nWe want to win the Cecafa trophy unbeaten – Cranes captain Lwaliwa\nWe want to win the Cecafa trophy unbeaten - Cranes captain Lwaliwa


Embaga ya Lady Titie Yabadde ya Kyama | Dembe FM 90.4\nEmbaga ya Lady Titie Yabadde ya Kyama\nOlunnaku olwe ggulo, ngenkumi nenkumi zabalamazi beyiwa ku biggwa byabajulizi okulamaga okujjukira abajulizi ba Uganda e Namugongo okunyweza okukiriza kwabwe mu Katonda, yye Omuyimbi Tendo Tabel amanyiddwa nga Lady Titie yabadde akuba birayiro okufumbirwa.\nOno yagattiddwa nomusubuzi we Masaka Tadeo Sserunjoji nalayira okubeer mukyala we, embaga eyabadde mu kanisa ya Masaka Pentecostal Church (MPC) kinnya na mpindi nekikeesa- Club Ambiance.\nEno abategesi tebaganyizza munnamwulire yenna kwetaba ku mbaga eno, nga bagamba nti teyabadde ya muyererero, wabula ebifananyizi nebyabadde ku mbaga eno byatandise okusasasnira ku mitimbagano gya Yintaneti\nAbamu ku betabye ku mbaga eno absobodde eokutuka munda, bategezezza nti omuyimbi wa Kadongo Kamu Kazibwe Kapo Best Man.\nKati ekyewunyisa Titie ngera mukozi ku NBS TV neku CBS Radio e Mengo bwatukiriddwa ku lukomo lwe ssimu okubaako kyayanukula ajjeeko essimu obutabaako kyayogera.\nKadde kokka, buli kimu kimala nekibikkulwa mu musana, era bwekyabadde bano bakubye ebirayiro mu maaso ga Rev. Samuel Mukulusi.\nEmbaga ebadde yabadde ya kimpukumpuku, mu ssaaawa ntono, ababdde bawulidde ku bigenda mu maaso mu kanisa bagenze okutuuka nge’mbaga yawedde dda nga nabagole tebabangawo.\nKati olwauvudde mu kkanisa nebolekera ku Brovad Hotel gyebekubirizza ebifananyi oluvanyuma nebolekera ku woteeri emu yokka mu Kabuga ke Kalisizo emanyiddwa nga Nabisere gyebakunganyirizza abagenyi baabwe abalondemu.\nKati guno gubadde mulundi gwa kubiri nga Lady Titie alayira nti okuleka okufa kwekulitwawukanya.\nOno yoomu mu mwaka gwa 2010 yafumbirwa Denis Katongole amanyiddwa nga Katongole Omutongole ngono mukozi ku Beat FM neku Delta TV wabula bayawukana omwaka oguwedde, nga kigambibwa obufumbo bwali kwatakwata oba embirigo ezitaggwa era nebasalawo buli akwate gage.


Minisitule erabudde ku mpeke za 'Septrine' eri aba Siriimu\nMINISITULE y’Ebyobulamu erangiridde nti abalina akawuka ka Siriimu nga ssi kangi mu musaayi tebagenda kuddamu kuweebwa mpeke za ‘septrine.’\nManeja w’ekitongole ekirwanyisa Siriimu ekya ‘Aids Control Programme’ Dr. Joshua Musinguzi, yagambye nti amakerenda ga ‘septrine’ gavumenti egenda kutandika kugawa baakafuna kawuka ka Siriimu n’abaana abali wansi w’emyaka 15.\nYagambye nti okusalawo kuno kwatuukiddwaako oluvannyuma lw’okukizuula nti abantu abalina akawuka akatono mu musaayi tebeetaaga makerenda gano.Bino baabitegeezezza bannamawulire ku kitebe kya minisitule y’ebyobulamu mu Kampala.\nKyokka abamu ku balwanirira eddembe ly’abalina akawuka baagambye nti kino kiyinza okuba nga kyatuukiddwaako olw’ebbula ly’empeke za ‘septrine’.\nOmu ku bo Barbara Kemigisha, yagambye nti abantu abamu amakerenda tebagamira ng’omusawo bw’aba alagidde nga bwe bawulira akalembereza nga babiggyamu enta.\nKyokka Musinguzi yagambye nti Uganda erina empeke za septrine ezimala.\nYagambye nti minisitule esasaanya obuwumbi 41 buli mwaka okugula ‘septrine’ n’agamba nti ensimbi ezo bw’eba ezikendeezezza esobola okuzikozesa ku bintu ebirala ebiyamba abalina akawuka ng’okukakebera n’okubanjaba mu ngeri endala.\nAbantu emitwalo ettaano be bafuna akawuka mu Uganda buli mwaka nga bakendedde okuva ku mitwalo 90 emyaka ebiri egiyise. Abantu nga akakadde kamu n’emitwalo musanvu abalina akawuka ne bali ku ddagala. Omugatte gw’abalina akawuka gubalirirwa okuba akakadde kamu n’emitwalo 30.


OMULAMBO gw'omuwala Fatumah Nakintu eyafiira ku kyeyo e Dubai gwakomezeddwaawo ku Lwokutaano lwa wiiki ewedde.\nAisha Nalubega ow'e Wakiso - Kukyoga maama w'omugenzi yagambye nti kyabatwalidde ebbanga okukomyawo muwala we kubanga baabadde balina emitendera mwe balina okuyita ekitabadde kyangu.\nWabula yakukkulumidde poliisi y'e Wakiso olw'obutamuyamba wadde yaloopa Hamid Kigozi gw'alumiriza okutwala omuwala gye yafiiridde.\nOmusango guli ku fayiro nnamba SD: 33/16 /10/2019 kyokka ekimuluma Kigozi tannaba kubuuzibwa engeri gye yatwala Nakintu ku kyeyo e Al-Ain n'okumanya ekyamutuukako n'afa. Nakintu yafa nga September, 28, omwaka guno.\nWilly Makubuya nga ye kojja w'omugenzi eyakomawo n'omulambo yagambye nti ekimu ku byalwisizaawo omulambo okudda ye minisitule okulwawo okuweereza ebbaluwa eraga nga bazadde b'omugenzi bwe bali abeetegefu okufuna omulambo gwabwe.\nNalubega yagambye nti bwe yasemba okwogera ne muwala we yamutegeeza ng'o mukadde gwe yali alabirira bwe yafa ng'ali mu ntegekka okufuna omulimu omulala. Kyokka waayitawo ennaku bbiri zokka n'afa.\nAlipoota y'omu sawo okuva mu ddwaaliro e Mulago yategeezezza ng'omugenzi okufa kyavudde ku bulwadde obwamulumba mu mawuggwe n'omutima ogwasangiddwa nga gwetoolooddwa amazzi. Omugenzi yaziikiddwa e Busobwe mu Buddu ku Lwomukaaga lwa wiiki ewedde.\nOmusajja ono anampasa?


Robinah Nabbanja yazaalibwa nga 17 Ntenvu 1969, mukyala musomesa era munnabyabufuzi, era nga ye Ssaabaminisita wa Uganda omukyala asoose mu byafaayo oluvannyuma lw'okulondebwa mu woofiisi eno nga 8 Ssebaaseka 2021. Yakakasibwa Paalamenti mu butongole ku kifo kino nga 21 Ssebaaseka 2021. Yadda mu bigere bya Ruhakana Rugundah, eyalondebwa ku kifo ky'omuwabuzi wa Pulezidenti ku nsonga ez'enkizo mu woofiisi ya Pulezidenti.\nEmabegako, yaweerezaako nga minisita owa guno na guli mu minisitule y'ebyobulamu okuva nga 14 Ntenvu 2019 okutuuka nga 3 Muzigo 2021.\nMu kiseera kino, ye mubaka omukyala akiikirira disitulikiti y'e Kakumiro mu lukiiko lw'eggwanga olukulu. Ekifo kino akibaddemu okuva mu mwaka gwa 2016 okutuuka mu kiseera kino.\nWakati wa 1990 ne 2000, Nabbanja yafuna satifikeeti ne dipulooma mu bukulembeze, enzirukanya n'enkulaakulana, okuva ku matendekero ag'enjawulo omwali; Uganda Martyrs University, Uganda Management Institute, Islamic University in Uganda ne National Leadership Institute e Kyankwanzi. Diguli ye esooka yagifuna mu Nteesaganya n'enkulaakulana ne diguli eyookubiri mu Nkulaakulana, zombi yazifunira ku Uganda Martyrs University. Yazaalibwa mu disitulikiti y'e Kakumiro, nga 17 Ntenvu 1969. Okusoma yakutandikira ku Nkooko Primary Schoola. Oluvannyuma yagenda ku St. Edward's Secondary School e Bukuumi, gye yasomera "O" ne "A level" gya yafunira Uganda Certificate of Education ne Uganda Advanced Certificate of Education\nOkuva mu 1993 okutuuka mu 1996, Nabbanja yali musomesa ku Uganda Martyrs Secondary School e Kakumiro. Yaweerezaako nga kansala wa disitulikiti ng'akiikirira eggombolola y'e Nkooko, nga mu biseera ebyo yali ekyayitibwa disitulikiti y'e Kibaale. Okuva mu 1998 okutuuka mu 2001, yaweerezaako g'omuwandiisi ku kakiiko k'ebyobulamu mu disitulikiti y'e Kakumiro. Wakati wa 2001 okutuuka mu 2010, yaweerezaako ng'omubaka wa Pulezidenti mu disitulikiti y'e Pallisa, Busia ne Budaka. Mu 2011, yayingira ebyobufuzi eby'okuvuganya era n'avuganya ku ky'omubaka omukyala owa disitulikiti y'e Kibaale mu Paalamenti eyoomwenda. Disitulikiti y'e Kakumiro bwe yatondebwawo mu 2016, yavuganya ku ky'omubaka omukyala owa disitulikiti era n'addamu n'awangula. Mu kiseera kino era y'akyakiikirira ekitundu kino mu Paalamenti y'eggwanga.\nMu nkyukakyuka ezaakolebwa mu baminisita nga 14 Ntenvu 2019, Nabbanja yalondebwa nga minisita owa guno na guli mu minisitule y'ebyobulamu ng'adda mu bigera bya Sarah Achieng Opendi.\nBino bigyidwa ku "https://lg.wikipedia.org/w/index.php?title=Robinah_Nabbanja&oldid=25991"\nLast edited on 24 Gwamusanvu 2021, at 08:10\nLuno olupapula lwasemba okukyusibwamu ku 08:10, 24 Gwamusanvu 2021.


Abakyala baweereddwa amagezi okwekubira enduulu mu boobuyinza buli lwebawulira nga banyigirizibwa – CBS FM\nAbakyala baweereddwa amagezi okwekubira enduulu mu boobuyinza buli lwebawulira nga banyigirizibwa\nAbakyala baweereddwa amagezi okukozesa ab’obuyinza n’embuga z’amateeka buli lwebesanga mu mbeera ezibanyigiriza n’okutyoboola eddembe lyabwe.\nGovernment nayo esabiddwa okwongera okukozesa omukono ogwekyuuma ku bantu abatyoboola eddembe lyábakyala nábaana okwetoloola eggwanga, n’okufuna obwenkanya ku ttaka nébyobusika.\nBino bituukiddwako mu nsisinkano y’abakyala abanoonya obwenkanya n’abalwanirira eddembe ly’a baana etegekeddwa ekitongole ki FIDA Uganda,okutema empenda ku ngeri y’okuyambamu abakyala okufuna obwenkanya mu nsonga ezenjawulo.\nEnsisinkano eno ebadde ku Golden Tulip Hotel mu Kampala.\nSsaabawolereza wa government Kiryowa Kiwanuka agambye nti alipoota zonna ezizze zikolebwa ku bakyala, ziraze lwatu nti okutyoboola eddembe lyábakyala kiriko engeri gyekifiirizzaamu ebyenfuna byéggwanga, olwokukola emirimu egitaliiko kusasulwa nga bali mu maka.\nKiryowa Kiwanuka Ssaabawolereza ga government\nKiryowa Kiwanuka mungeri yeemu alaze obunafu bwéssiga eddamuzi mu kugonjoola emigozoobano ku ttaka,kyagambye nti kiviiriddeko bannansi obutaba na bwesigwa mu kooti.\nMinister wékikula kyábantu Betty Amongi asabye abazadde abasajja okulwanyisa obusosoze mu abaana wakati w’abawala ku balenzi, babatwaale kimu ne mu masomero ne mu ngabanya yébyobugagga nga bwekiba kyetaagisa.\nSsenkulu wékitongole ekirwanirira eddembe lyábakyala ki FIDA Uganda Lilian Byarugaba Adriko awadde abakyaala amagezi obutakoowa kuddukira mu babuyinza ssinga baba batuusiddwako obulabe bwonna.\nMu ngeri yeemu naabasaba okukomya okutwalira amateeka mungalo.


Emisango gyómubaka Aidah Nantaba teginaggwa – kooti ejulirwamu emuzizaayo mu kooti enkulu – CBS FM\nEmisango gyómubaka Aidah Nantaba teginaggwa – kooti ejulirwamu emuzizaayo mu kooti enkulu\nAidah Erios Nantaba omubaka omukyala owaé Kayunga\nEmisango egiwakanya obuwanguzi bwómubaka omukyala owe Kayunga Aidah Erios Nantaba teginaggwa kooti ejulirwamu eragidde ogumu ku misango gino, guddemu okuwulirwa mu kkooti enkulu e Mukono.\nRitah Nabadda Kansala w’eggombolola ye Nazigo mu district ye Kayunga yawakanya obuwanguzi bwa Nantaba , ng’agamba nti talina buyigirize busaanidde kubeera mubaka.\nNabadda era alumiriza Nantaba okugulirira abalonzi.\nKooti enkulu e Mukono omusango guno yagugoba ng’egamba nti Nabadda teyalina mikono gyabalonzi 500 okuloopa omusango guno.\nWabula mu nsala yábalamuzi abasatu aba kooti ejulirwamu nga bakulembeddwamu Geoffrey Kiryabwire bakkiriziganyiza, nebalagira kkooti enkulu okuddamu okuwulira omusango guno.\nAbalamuzi bagambye nti emikono gy’abalonzi Nabadda gyeyalina gyali gimala, wabula omulamuzi Olive Kazarwe eyaguli mu mitambo nti yamulanga butavvuunulira balonzi bujulizi bwabwe bwebaawa kkooti, era bagambye nti kino kyali tekigobya musango guno.\nWabula ate mu musango ogwokubiri ogwaloopwa Jackline Kobusingye eyali avuganya ne Nantaba, kkooti yeemu egugobye ngegamba teguliimu kanigguusa.\nKobusingye abadde alumiriza Nantaba okujingirira empapula z’ebyobuyigirize, kyokka obujulizi bweyaleeta abalamuzi bakizudde nti tebumatiza. Bwebatyo bakakasizza nti Nantaba ye Mubaka omukyala omulonde owa District ye Kayunga.\nAbalamuzi bagobye omusango nebalagira enjuuyi zombi, okwesasulira ensimbi zezisaasaanyirizza mu musango.\nWabula kino tekisanyusizza Nantaba ngágamba nti asaasaanyizza sente nnyingi mu kupatana bannamateeka, nga kiba kyabwenkanya omuntu eyawaaba omusango ogutaliimu ggumba okumuleka obulesi.\nWadde nga Nantaba omusango ogumu aguwuuse buva, naye ate akyayina okuddayo mu kkooti enkulu e Mukono, okuddamu okuwulira omusango omulala mwebamulumiriza okugulirira abalonzi n’obutabeera nabuyigirize busaanidde ogwawabwa kansala Ritah Nabadda.\nAidah Nantaba munnaNRM era nga yaliko minister wébyempuliziganya nókuteekerateekera eggwanga, mu kalulu aka 2021 yesimbawo nga talina kibiina mwajidde,náwangula banne abalala bataano yafuna obululu 47,725.\nYawangula Harriet Nakwedde owa NUP nóbululu 37,117, Jackline Birungi Kobusingye teyalina kibiina yafuna obululu 10,202 Agatha Nalubwama owa NRM yafuna obululu 9, 237 Margaret Nabirye yafuna 3,648.


Tewali bujulizi, Ababadde bavunanibwa ogw'okutta abakazi Entebbe ne Wakiso bejjerezeddwa - Watchdog Uganda\nTewali bujulizi, Ababadde bavunanibwa ogw’okutta abakazi Entebbe ne Wakiso bejjerezeddwa\nKKOOTI enkulu mu Kampala egobye emisango egy’ekuusa ku kutemula abakyala okwaliwo mu disitulikiti ye Wakiso ne Entebbe gyebuvuddeko, olw’okubulwa obujulizi obuluma obutereevu abawawabirwa.\nPoliisi yali yakwata abantu 3 omwali omusuubuzi w’ebyenyanja omututumufu ku mwalo gwe Kasenyi ekisangibwa mu Division ye Katabi mu Munisipaari ye Entebbe Ivan Katongole, Andrew Kizito ne Hellen Nabaggala, nga bano baali babatebereza okuba nga balina kye bamanyi ku butemu obwali bugenda mu maaso ekiseera ekyo, naddala ku muwala eyatemulwa Rose Nakimuli eyali omusibi we nviiri mu kibuga kye Entebbe\nOmulamuzi Willison Kwesiga olw’aleero bano abejjeerezza nga agamba nti oludda oluwaabi lwaleeta abajulizi 7 nti naye ku bano bonna yabulwako eyalina omuzinzi mu bujulizi bwe yali yetaaga obwali bulina obuluma 3 bano ku byekuusa ku kutta Nakimuli.\nBwabadde awa ensalawo ye ku musango guno, Omulamuzi Kwesiga anenyezza ekitongole kya Poliisi okulemwa okukola kunoonyereza kumala mu musango guno, bwatyo nagamba nti abawawabirwa tebalina musango gw’akuddamu mu maaso ge.\nAgambye nti oluvanyuma lw’okwekenenya obujulizi bwabantu abaleetebwa mu kooti, akizudde nti tewabaddewo kiraga nti abawawabirwa be benyigira mu kutta Nakimuli, nti era nabakulu b’amakkomera abaleetebwa nga abajulizi baategeeza nti kituufu bakitegeera nti waali wo abantu abaafa naye nga tebakkatiriza nti bano 3 be baabatta.\n“Nnenya ekitongole ekikola ku kuwaaba emisango gya Gavumenti, nga yadde kyamanya nti tewaali bujulizi buluma bano era kyagenda mu maaso ne kikozesa ensimbi z’omuwi w’omusolo okunonyereza, ekintu ekitaali kilungi, mbasaba mweddeko.” Omulamuzi Kwesiga bwe yagambye.\nKatongole, Kizito ne Nabaggala babadde bavunanibwa omusango gw’okutta Nakimuli eyali omutuuze we Kitala ekisangibwa mu Katabi Town Council.\nOmulambo gwa Nakimuli gwazuulibwa abatuuze mu lusuku nga 24.07.2017 nga yattiddwa oluvanyuma abaamutta ne bamusonseka ebiti mu bitundu bye ebyekyama.